Ťažko chorý čínsky disident je schopný prevozu do zahraničia

Lekári z Nemecka a USA tvrdia, že Lio Siao-po je schopný prevozu a môže sa podrobiť liečbe v zahraničí.

PEKING. Dvaja lekári z Nemecka a USA, ktorí navštívili čínskeho disidenta a nositeľa Nobelovej ceny za mier Liou Siao-poa trpiaceho pokročilou formou rakoviny pečene, v nedeľu uviedli, že pacient je ešte stále schopný prevozu do zahraničia, kde by chcel podstúpiť liečbu. Informovala o tom agentúra AP. V spoločnom vyhlásení oboch špecialistov sa uvádza, že onkologický ústav MD Anderson Cancer Center v americkom štáte Texas, ako aj univerzita v nemeckom Heidelbergu sú ochotné Liou Siao-poa prijať, avšak jeho prevoz sa musí uskutočniť "v čo najkratšom čase". Názor dvoch zahraničných expertov je príkrom rozpore s vyhlásením čínskych špecialistov, ktorí Liou Siao-poov prevoz do zahraničia vylúčili, pretože by podľa nich nebol bezpečný. Liou Siao-poov právny zástupca pre agentúru AP v sobotu viedol, že jeho klient vyslovil pred zahraničnými lekármi túžbu podstúpiť liečbu v zahraničí, najradšej v Nemecku, ale vyhovovali by mu aj Spojené štáty. Zdravotnícke zariadenie v meste Šen-jang, kde Liou Siao-poa v súčasnosti liečia, vo štvrtok oznámilo, že jeho stav sa zhoršil. Obavy o kvalitu zdravotnej starostlivosti v Liou Siao-poovom prípade prejavilo viacero západných politikov a medzinárodných ľudskoprávnych aktivistov. Čínske vládne úrady ubezpečili, že Liou Siao-po dostáva najlepšiu možnú starostlivosť a starajú sa oňho najrenomovanejší čínski odborníci na liečbu rakoviny. Čína však napokon povolila, aby Liou Siao-poa vyšetrili odborníci z Nemecka a USA. Liou Siao-poa (61) odsúdili v roku 2009 na 11 rokov odňatia slobody za podnecovanie protištátnej činnosti, čoho sa dopustil, keď sa zapojil do prípravy textu Charty 08, vyzývajúcej na rozsiahle politické reformy v Číne. V decembri 2010 mu udelili Nobelovu cenu za mier za jeho boj za ľudské práva v Číne. Po udelení ceny Čína zmrazila s Nórskom diplomatické vzťahy a obnovila ich až vlani v decembri.


Telá námorníkov z amerického torpédoborca už našli

Troch členov posádky torpédoborca, vrátane kapitána museli hospitalizovať.

JOKOSUKA. Potápači objavili telá nezvestných námorníkov z amerického torpédoborca USS Fitzgerald, ktorý sa neďaleko japonského pobrežia zrazil s filipínskou nákladnou loďou. Informáciu potvrdilo americké námorníctvo. Pátrači sa dostali do priestorov lode, ktoré sa počas kolízie poškodili a telá odniesli do námornej nemocnice v Jokosuke, kde ich budú identifikovať. Ako v nedeľu uviedol viceadmirál Joseph Aucoin, americké námorníctvo ukončilo pátraciu akciu po siedmich námorníkoch, ktorí boli po zrážke nezvestní. Či našli pozostatky všetkých zosnulých námorníkov v zaplavených priestoroch lode, ale bližšie nešpecifikoval. Už skôr zástupcovia námorníctva oslovili rodiny zosnulých a ako ako uviedli, poskytujú im podporu, "ktorú v tomto ťažkom čase potrebujú". Mená námorníkov plánujú zverejniť neskôr. Ku kolízii torpédoborca a nákladnej lode došlo o 2:30 miestneho času (v piatok o 19:30 SELČ) približne sto kilometrov od spomínaného mesta Jokosuka, kde kotví siedma americká námorná flotila. Príčina zrážky nie je zatiaľ známa. ACX Crystal, ktorá je približne štvornásobne väčšia než USS Fitzgerald, sa plavila z Nagoje do Tokia. Približne 25 minút pred kolíziou však zo zatiaľ neznámych dôvodov zmenila kurz o 180 stupňov. Troch členov posádky torpédoborca, vrátane kapitána Brycea Bensona, museli hospitalizovať. Na 222-metrov dlhej ACX Crystal nehlásili žiadnych zranených. Vážne poškodenú USS Fitzgerald sa neskôr s pomocou vlečných člnov podarilo dostať do prístavu v Jokosuke. Filipínsku loď premiestnili do tokijského prístavu Oi, kde príslušné úrady začali jej členov posádky vypočúvať. Aucoin uviedol, že v čase kolízie bolo 116 členov posádky vo svojich kajutách. Posádku lode tvorilo zhruba tristo členov. Pri zrážke sa poškodili kajutové priestory, strojovňa, rádiová miestnosť, pričom do nich začala prenikať voda. Podľa Aucoina po kolízii zostala pod vodoryskou v lodi veľká diera. Námorníkov, čo kolíziu neprežili, podľa hovorcu amerického námorníctva Paula Newella, pravdepodobne zabil náraz alebo sa utopili.


V podpore cyklodopravy chce ministerstvo pokračovať

BRATISLAVA. Kampane na podporu cyklodopravy "Do školy na bicykli" a "Do práce na bicykli" sú podľa ministerstva dopravy úspešné. Rezort v nich chce preto podľa hovorkyne Karolíny Duckej pokračovať aj v roku 2017. Napríklad len v rámci prvého ročníka kampane "Do školy na bicykli 2016" sa podľa ministerstva podarilo motivovať 135 škôl a vyše 27.458 žiakov v pravidelnom dochádzaní do školy na bicykli. "Výsledky kampane sú pre nás zaväzujúce, ich závery sú pozitívne. Dostali sme spätnú väzbu, že deti chcú zdravo žiť a šetriť životné prostredie. Súčasne sa vzdelávajú aj v oblasti detskej dopravnej výchovy," opísal minister Árpád Érsek. Ministerstvo tak plánuje v máji 2017 zorganizovať v poradí štvrtý ročník kampane "Do práce na bicykli". Následne v septembri tohto roku spustí druhý ročník kampane "Do školy na bicykli".


V Severnom Írsku zadržali v súvislosti s vraždou novinárky dvoch ľudí

Polícia vraždu novinárky vyšetruje ako teroristický čin.

LONDON. Polícia v Severnom Írsku zadržala dvoch mužov vo veku 18 a 19 rokov podozrivých z účasti na streľbe po ktorej tento týždeň zomrela novinárka Lyra McKeeová. Informovala o tom v sobotu spravodajská televízia Sky News. Novinárka Lyra McKeeová zomrela na následky zranení hlavy, ktoré utrpela vo štvrtok večer pri streľbe v severoírskom meste Londonderry. Neznámy strelec tam okolo 23.00 h miestneho času vypálil niekoľko rán smerom na policajtov a novinárku McKeeovú, ktorú postrelil. Zranenú ženu okamžite previezli do nemocnice, kde však zraneniam podľahla. Polícia vraždu novinárky vyšetruje ako teroristický čin, pričom za jeho pravdepodobného páchateľa označuje dobrovoľníka pracujúceho pre organizáciu Nová IRA (Írska republikánska armáda). Incident sa stal krátko pred veľkonočným víkendom, počas ktorého si írski republikáni nesúhlasiaci s britskou prítomnosťou v Severnom Írsku pripomínajú výročie veľkonočného povstania proti britskej nadvláde v roku 1916.


Zomrel americký rockový spevák Eddie Money

NASHVILLE. Vo veku 70 rokov zomrel v piatok americký rockový spevák Eddie Money. Informovala o tom agentúra AP, pre ktorú informáciu potvrdila spevákova rodina. Hudobník, ktorý sa narodil v roku 1949 v New Yorku ako Edward Joseph Mahoney, iba prednedávnom oznámil, že má rakovinu pažeráka v pokročilom štádiu. Podľa vyhlásenia rodiny umrel pokojne v piatok ráno v kalifornskom Los Angeles. Money sa preslávil najmä hitmi ako Two Tickets to Paradise, Take Me Home Tonight, Baby Hold On, Maybe I'm a Fool, Walk On Water a Think I'm in Love. V roku 1987 bol nominovaný na cenu Grammy za najlepší spevácky rockový výkon za skladbu Take Me Home Tonight, ktorá sa medzičasom zaradila medzi klasické rockové hity.V 70. a 80. rokoch minulého storočia patril k úspešným hviezdam rocku, ktorých nahrávky dominovali v rebríčkoch predajnosti.


Muž z Británie žiadal na letisku v Mníchove o azyl

Brit bol vo svojej vlasti v júni zadržaný po násilnej potýčke.

MNÍCHOV. Nemecká polícia informovala o prípade 41-ročného Brita, ktorý ešte v stredu žiadal na letisku v Mníchove o azyl, keďže jeho život je podľa neho v ohrození. Nemenovaný muž uviedol, že sa chce stať Nemcom, dôvodom však nie je očakávané vystúpenie Británie z Európskej únie, ale strach z možného uväznenia. Mníchovskí policajti následne oslovili kolegov v Londýne a dozvedeli sa od nich, že uvedený Brit bol vo svojej vlasti v júni zadržaný po násilnej potýčke, neskôr ho však podmienečne prepustili na slobodu. Záujemcovi o udelenie azylu v Nemecku nakoniec vysvetlili, ako sa dostane z letiska do pobočky Spolkového úradu pre migráciu a utečencov, kde mohol podať príslušnú žiadosť.


Najväčší protest za dva roky. Podporiť Sorosovu univerzitu prišli tisíce

Po skončení demonštrácie došlo k menším výtržnostiam.

BUDAPEŠŤ. Vyše desaťtisíc protestujúcich sa zhromaždilo v nedeľu podvečer v Budapešti na podporu Stredoeurópskej univerzity (CEU), ktorej fungovanie je ohrozené vládnou novelou vysokoškolského zákona. Demonštranti, ktorí sa po ukončení zhromaždenia odmietli rozísť, hádzali do policajtov zoradených pred budovou parlamentu rôzne predmety vrátanie fliaš. Polícia sa však nenechala vyprovokovať; k žiadnym zraneniam nedošlo. Časť protestujúcich sa z Kossuthovho námestia neskoro večer premiestnila k ministerstvu ľudských zdrojov i k sídlu vládnej strany Fidesz neďaleko Námestia hrdinov, kde bolo nasadených množstvo policajtov s prilbami na hlavách a fľašami so slzotvorným plynom v rukách. Cestou dav skandoval protivládne heslá. Účastníci najväčšej demonštrácie v Maďarsku za uplynulé dva roky žiadali, aby prezident János Áder zákon nepodpísal. Hlava štátu by mala novelu podpísať v pondelok. Nezávislá študentská organizácia Slobodu vzdelávaniu, ktorá zorganizovala protivládne protesty už aj minulú nedeľu a v utorok, vyzvala Ádera, aby dal novelu preveriť ústavným súdom. Zhromaždenie, na ktoré prišli viacerí opoziční politici, monitoruje množstvo policajtov. Podľa nezávislej študentskej organizácie Slobodu vzdelávaniu, ktorá podujatie zorganizovala, sa na zhromaždení zúčastnilo 70- až 80-tisíc ľudí. Mnohí demonštranti si obliekli odev modrej farby, ktorá je farbou CEU. Od Várkert Bazáru pod Budínskym hradom večer prejdú účastníci na Kossuthovo námestie pred budovu parlamentu. Podľa schválenej novely bude môcť zahraničná univerzita na maďarskom území existovať iba v prípade, ak funguje aj v krajine pôvodu. Ďalej bude potrebné do pol roka od nadobudnutia účinnosti tohto zákona uzatvoriť príslušnú medzištátnu dohodu medzi Maďarskom a danou krajinou. CEU založil v roku 1991 americký finančník maďarského pôvodu George Soros. Proti snahám vládnej strany Fidesz zakázať činnosť univerzity v Maďarsku sa ozvalo niekoľko krajín, od USA až po Francúzsko, aj osobnosti významných svetových univerzít, vrátane niekoľkých držiteľov Nobelovej ceny. Minister ľudských zdrojov Zoltán Balog v zdôvodnení návrhu novely uviedol, že je záujmom Maďarska, aby na jeho území fungovalo čo najviac autonómnych, medzinárodne uznávaných vysokoškolských zariadení, ktoré napomáhajú maďarskému vzdelávaniu. Krajina ale podľa Baloga nemá záujem na tom, aby vytvárala priestor pre medzinárodné pokusy o znemožňovanie legitímne zvolenej vlády či jej predsedu.


Pri Tasmánii videli najvzácnejšiu rybu, kráča po morskom dne

Upravené plutvy tvor používa na presun po dne.

BRATISLAVA. Pláva iba občas. Ryba Thymichthys politus oveľa radšej "kráča" po dne mora. Do minulého týždňa patrila táto chodiaca ryba medzi najvzácnejšie druhy na Zemi. Vedcom sa však náhodou podarilo objaviť nové jedince druhu Thymichthys politus. Odhadujú, že ich počet vo voľnej prírode sa teraz zdvojnásobí. Rybu našli potápači z Austrálskeho inštitútu pre morský a antarktický výskum a z občianskej vedeckej štúdie Reef Life Survey. Zvláštny tvor dostal svoje meno vďaka špecifickým plutvám: pripomínajú totiž ruky. Ryba Thymichthys politus patrí do čeľade Brachionichthyidae - bracchium znamená po latinsky ruka a ichthys po grécky ryba. "Rýb s rukami" je na svete štrnásť druhov. Svoje upravené plutvy využívajú na pomalý pohyb podobný chôdzi. Novú populáciu ryby T. politus našli na území s rozlohou päťdesiat krát dvadsať metrov, teda asi s veľkosťou dvoch tenisových kurtov. Doteraz vedci vedeli iba o jednom mieste, kde sa táto zvláštna ryba nachádzala. Pri pobreží zálivu Fredericka Henryho pri Tasmánii ich žije v jednej populácii zhruba dvadsať až štyridsať. Nájdenie druhej populácie je obrovskou úľavou. "Nájdenie druhej populácie je obrovskou úľavou," vysvetľuje v tlačovej správe Tasmánskej univerzity morský biológ Rick Stuart-Smith. "Myslíme si, že v skutočnosti ich žije na svete dvakrát viac." Vedcom sa zatiaľ podarilo objaviť osem jedincov. Odhadujú, že dokopy ich môže byť rovnako, ako pri prvej populácii rýb Thymichthys politus. Presné miesto nálezu vedci nechcú prezradiť, snažia sa tak druh ochrániť.


V Lahti dominovali Nóri, šprinty voľnou technikou vyhrali Klaebo a Fallová

Šprint mužov na 1,6 km klasickou technikou - finále: Šprint žien na 1,4 km klasickou technikou - finále: LAHTI. Nóri Johannes Hösflot Klaebo a Maiken Caspersen Fallová sa stali víťazmi sobotňajších šprintov voľnou technikou v rámci pretekov Svetového pohára bežcov na lyžiach vo fínskom Lahti. Trojnásobný olympijský víťaz z Pjongčangu 2018 Klaebo triumfoval vo finále na 1,6 km trati v čase 2:52,06 min. Na pódiu ho doplnili Talian Federico Pellegrino (+0,30 s) a Fín Finn Haagen Krogh (+0,61). Caspersen Fallová bola najrýchlejšou spomedzi žien na 1,4 km trati časom 2:43,64 min pred Američankou Sophie Caldwellovou (+0,11) a Švédkou Majou Dahlqvistovou (+0,37). Slovensko nemalo v pretekoch zastúpenie. Muži: Ženy: Muži: Ženy:


Zeman ukončil niekoľkomesačný spor, Česko má nového ministra

Zeman pripomenul, že nový minister by sa mal venovať pamiatkam a ich záchrane.

PRAHA. Český prezident Miloš Zeman vymenoval v utorok na Pražskom hrade Lubomíra Zaorálka (ČSSD) za ministra kultúry. Vo funkcii nahradí Antonína Staňka, ktorý pred časom v čele rezortu skončil, uviedol spravodajský server Novinky.cz. Zeman pripomenul, že nový minister kultúry by sa mal venovať pamiatkam a ich záchrane. "Želám vám, pán minister, aby ste šiel úzkou cestou a niečo po vás zostalo," povedal český prezident v krátkom prejave. Podľa Zaorálka nie je stav okolo českého ministerstva kultúry dobrý a v rezorte je potrebné urobiť dôležité rozhodnutia, ktoré mieni konzultovať s odborníkmi. "Je do toho treba vstúpiť pomerne energicky," uviedol Zaorálek na pondelkovej schôdzke so Zemanom v Lánoch. Spor o ministerstvo kultúry zamestnával českých politikov od apríla. V tom čase odbornú verejnosť rozhnevalo, že vtedajší minister Staněk odvolal riaditeľa Národnej galérie Praha Jiřího Fajta a riaditeľa Múzea umenia Olomouc Michala Soukupa. Sociálna demokracia sa potom rozhodla Staňka vymeniť. Prezident Zeman sa Staňka zastával a vo funkcii ho udržal do konca júla. A keď ho odvolal, dal najavo, že nevymenuje nominovaného náhradníka z ČSSD Michala Šmardu. Česká republika sa vtedy nachádzala na pokraji ústavnej krízy a sociálni demokrati hrozili odchodom z vlády. Šmarda sa nakoniec minulý týždeň nominácie vzdal a ČSSD predstavila nového kandidáta na ministra kultúry, exministra zahraničných vecí Zaorálka.


Slovákovi pomáha mentálny kouč zo Zvolena. Strelil svoj prvý hetrik v NHL

Pravý krídelník Richard Pánik potiahol svoj tím k prvému víťazstvu v sezóne.

CHICAGO, BRATISLAVA. Pôsobenie slovenského hokejistu Richarda Pánika v jeho novom klube Chicago Blackhawks sa na začiatku tohto roka po výmene z Toronto Maple Leafs nezačalo najšťastnejšie. Po dvoch týždňoch zaspal v Tampe na predpoludňajšie rozkorčuľovanie a nahnevaný tréner Joel Quenneville ho na večerný zápas nezaradil do zostavy.  Odvtedy sa v kariére 25-ročného Martinčana veľa zmenilo, stal sa pevnou súčasťou tímu Chicaga. V sobotňajšom domácom zápase pred vyše 21-tisíc divákmi v United Centre prispel k víťazstvu Blackhawks nad Nashvillom 5:3 svojím prvým hetrikom v NHL. "Má veľké ofenzívne schopnosti," chválil Quenneville Pánika v článku pre Chicago Tribune. "Odkedy prišiel k nám, výrazne sa zlepšil, najmä čo sa týka stabilnosti výkonov." Pánik hral v zápase proti Nashvillu na pravej strane útoku s kapitánom Jonathanom Toewsom a Vincentom Hinostrozom. Svoj prvý gól v zápase vsietil v 11. minúte po individuálnej akcii, v súboji jeden na jedného sa presadil proti obrancovi súpera Mattovi Carlovi a po skvelej obrátke pred bránkou Nashvillu bekhendovou strelou prekonal Čecha Marka Mazanca. Chicago viedlo v tom čase už 3:0. Hostia potom zdramatizovali zápas, po dvoch tretinách bolo 3:2. V 45. minúte vypracoval gólovú príležitosť dlhoročný slovenský útočník Chicaga Marián Hossa a Pánik ju zblízka chladnokrvne zakončil. Keď bol Richard v Martine hokejovým žiakom, práve Marián Hossa bol jeho veľkým vzorom. Teraz sú spoluhráčmi v tíme čiernych jastrabov. Svoj tretí gól pridal Pánik minútu pred koncom zápasu po vynikajúcej akcii Patricka Kana a jeho nezištnej prihrávke, slovenský útočník poslal puk do prázdnej bránky. Ako je to v NHL zvykom, vzápätí na oslavu Pánikovho hetriku dopadlo z hľadiska na ľad niekoľko šiltoviek. Pánik je so štyrmi gólmi z troch zápasov spolu s Austonom Mathewsom z Toronta na čele poradia strelcov NHL, s piatimi bodmi (4+1) je najproduktívnejším hráčom Chicaga. Prvý gól sezóny strelil hneď v úvodnom stretnutí sezóny do siete St. Louis. "Mojou najväčšou slabinou bola nevyrovnanosť výkonov," vravel slovenský hokejista. "Snažím sa na tom pracovať a hrať naplno v každom zápase." Priznal, že výrazne mu pomáha spolupráca s mentálnym koučom Petrom Bielikom zo Zvolena, s ktorým je cez internet v kontakte aj v priebehu sezóny. Pánik odštartoval svoju kariéru v NHL v Tampe v sezóne 2012 - 2013, potom sa cez Toronto dostal do Chicaga. Teraz má s tímom Blackhawks ročnú zmluvu na 875-tisíc dolárov. Tento text ste mohli čítať vďaka tomu, že platíte za obsah. Vážime si to.


Pod mikrobusom sa prelomil tenký ľad Baltského mora, traja ľudia zomreli

Dvoch ďalších ľudí záchranári vytiahli z mrazivých vôd.

TALLINN. Tri osoby našli smrť v mikrobuse, pod ktorým sa prelomil ľad na zamrznutej hladine Baltského mora. Dvoch ďalších členov posádky automobilu alarmovaní záchranári vytiahli z mrazivých vôd, jedna osoba zostáva zatiaľ nezvestná. Informáciu priniesli v utorok estónske médiá s odvolaním sa na tamojšie policajné zdroje. K nešťastiu došlo iba rádovo stovky metrov od trasy trajektov premávajúcich k ostrovom Kihnu a Manilaid, neďaleko prístavu Munalaid. Ľadová vrstva tam má údajne iba päť-osem centimetrov, voda je hlboká približne štyri metre. Zatiaľ zostáva aj pre zainteresované úrady záhadou, prečo vodič mikrobusu zamieril z pevniny na tenkou vrstvou ľadu pokryté more, a to v oblasti, kadiaľ nevedie žiadna oficiálna "ľadová komunikácia". Takých je v Estónsku v zimnom období sedem. Všetky možno legálne využiť v prípade, že hrúbka ľadu dosiahne najmenej 24 centimetrov. Pre dopravu však zatiaľ nie je sprístupnená žiadna z trás cez zamrznutú hladinu Baltského mora.


Chlapci prežili v jaskyni aj vďaka sladkostiam

Tréner učil chlapcov uviaznutých v jaskyni meditovať, aby nepodliehali panike.

MAE SAI. Skupina dvanástich thajských chlapcov a ich futbalový tréner sú v stredu naďalej v bezpečí v nemocničnej starostlivosti po tom, ako ich potápači počas troch dní postupne vyvádzali z jaskyne na povrch. Thajské úrady uviedli, že chlapci a tréner prežili prvých deväť dní osamote v tme v jaskynnom komplexe Tcham Luang Nang Non aj vďaka pitnej vode stekajúcej po stenách jaskyne či sladkostiam. Britská spravodajská stanica BBC analyzovala aj ďalší spôsob, ako sa skupine podarilo v zdraví prežiť. Podľa dostupných informácií išli chlapci s trénerom do jaskynného komplexu 23. júna v rámci narodeninovej oslavy jedného z členov futbalového tímu. V jaskyni ich však prekvapila náhla záplavová voda a museli tak ustúpiť dovnútra jaskyne. Chlapci mali v ruksakoch sladkosti nachystané na oslavu, na ktoré sa predtým finančne poskladali. Práve aj vďaka nim sa im podľa thajských úradov podarilo prežiť. Druhým faktorom bola pitná voda, ktorá stekala zo stien jaskyne. Skupine sa tiež podarilo udržať v relatívnom teple. I keď je v thajských jaskyniach priemerne vysoká teplota, urobili preventívne opatrenie. Pomocou kameňov si na vyvýšenine, kde uviazli, vyhĺbili hlbšie do jaskyne päťmetrový tunel, aby "sa držali v teple". Odborníci sa o nedostatok kyslíka v jaskyni neobávali. "Väčšina jaskýň dýcha prirodzene," povedal pre BBC americký jaskynný záchranár Anmar Mirza. "Vzduch prichádza do jaskýň cez miesta, ktoré sú pre človeka nedostupné," dodal. Napriek tomu úroveň kyslíka v jaskyni v mieste, kde sa chlapci zdržiavali, postupne klesla na 15 percent, pričom priemerne sa pohybuje na 21 percentách. Záchranári až neskôr priznali, že ak by úroveň kyslíka vo vzduchu klesla na 12 percent, skupina by zažila šok a upadla by do kómy. Inšpektor z Úradu pre verejné zdravotníctvo zhodnotil, že každý člen výpravy stratil počas pobytu v podzemí v priemere dva kilogramy zo svojej hmotnosti. Všetci však boli v dobrom duševnom stave, čo bolo pre ich prežitie rovnako dôležité ako jedlo, voda, teplo čí kyslík. Dvadsaťpäťročný tréner Ekapol Chantawong, prezývaný Ake, pôvodne strávil desať rokov výukou za budhistického mnícha. Futbalovým trénerom sa rozhodol stať až potom. Práve on učil chlapcov v jaskyni meditačné techniky, ktoré im pomohli zostať v pokoji a vďaka ktorým nedostávali záchvaty paniky. Vydržali tak deväť dní v tme bez pojmu o čase a s vedomím, že na povrchu vyhlásili pátraciu operáciu. Pomocou meditácií sa taktiež skupina upokojila a nedochádzalo k zbytočnému míňaniu kyslíka. Tréner tiež údajne odmietol jesť prinesené zásoby jedla, takže zostalo viac deťom. Preto bol aj podľa lekárov jedným z najslabších členov skupiny. Po príchode záchranárov 2. júla zaslali chlapci rodičom a príbuzným listy. Ake sa vo svojom liste adresovanom rodičom detí ospravedlnil za to, že ich vzal do jaskyne. "Sľubujem, že sa o deti postarám najlepšie, ako budem vedieť," napísal. Na jeho list reagovalo viacero rodičov s tým, že ho neobviňujú.


Veriteľom piešťanského letiska je aj Vladimír Poór

Informáciu zistil počas poslaneckého prieskumu na letisku poslanec Národnej rady SR Jozef Viskupič (OĽaNO-NOVA).

TRNAVA, PIEŠŤANY. Jeden z veriteľov spoločnosti Letisko Piešťany, a. s., je aj trnavský podnikateľ Vladimír Poór. Cez spoločnosť ŽOS Bezpečnosť, spol. s r. o., požičal letisku asi 50-tisíc eur. K zisteniu prišiel dnes počas poslaneckého prieskumu na letisku poslanec Národnej radyJozef Viskupič (OĽaNO-NOVA). Likvidným majetkom je v tomto prípade podľa neho jeden turboštartér a jeden vyhľadávač kovov a bômb. Keďže ide o nehnuteľný majetok, táto informácia nepodlieha povinnosti zverejnenia. Nehnuteľným majetkom – pozemkami je založená pôžička právnika Petra Sopka, ktorý je členom dozornej rady spoločnosti a ako súkromná osoba jej požičal spolu 300-tisíc eur. Prostriedky mali byť použité na krytie miezd zamestnancov. "Zatiaľ všetko nasvedčuje tomu, že nejaká skupina má záujem cez scenár likvidácie letisko sprivatizovať podľa starého HZDS manuálu," konštatoval Viskupič. Prvá časť kontrolného dňa na konala priamo na Letisku Piešťany, prítomní boli aj zástupcovia mesta – menšinového akcionára a.s. vrátane primátora Miloša Tamajku a tiež tam bol aj člen predstavenstva a.s., pracovník TTSK Juraj Štaffa. Druhá časť sa dnes podvečer konala v sídle TTSK v Trnave. Predseda predstavenstva Letisko Piešťany, predseda TTSK Tibor Mikuš však na úrade prítomný nebol. Poslanci tak položili len niekoľko otázok zamestnancom úradu, nakoniec sa predseda Výboru pre verejnú správu a regionálny rozvoj Boris Kollár (Sme rodina) rozhodol v takejto situácii prieskum ukončiť. "Aj toto svedčí o postoji Mikuša k inštitútu poslaneckého prieskumu," konštatovali poslanci. Okrem Kollára a Viskupiča sa na prieskume zúčastnili aj Miroslav Ivan (SaS), Stanislav Drobný (Ľudová strana Naše Slovensko) a Renáta Kaščáková (SaS).  "Urobíme všetko preto, aby sme toto letisko zachránili," dodal Kollár. Podľa jeho slov je teraz osud letiska v rukách a na zodpovednosti ministra dopravy. Otázka pred mimoriadnym valným zhromaždením v utorok 29. novembra, ktoré má rozhodnúť o likvidácii a.s., totiž stojí, či sa ministerstvo – tretí akcionár pridá na stranu TTSK. Vtedy by odkleplo VZ likvidáciu. Alebo na stranu mesta Piešťany, ktoré je proti tomuto postupu. Pripomenul, že letisko bolo aj prijímateľom dotácie z európskych fondov s udržateľnosťou do roku 2018, ktorú bude potrebné v prípade likvidácie vrátiť. „Vyvstali by tak obrovské straty pre štát, za to budeme brať na zodpovednosť ministra,“ dodal Kollár. Pri stretnutí s ministrom chcú, ako uviedol Ivan, nadhodiť aj otázku vstupu zahraničného kapitálu do piešťanského letiska, a to v kontexte s ohláseným záujmom investorov do nákladnej dopravy. Viskupič opäť poukázal v prípade letiska na prepojenie s finančnou skupinou Slavia Capital, cez člena predstavenstva letiska Michala Mergu, ktorý sa do funkcie dostal len v lete tohto roka. "Tu, za relatívne malé peniaze, chce niekto sprivatizovať obrovský majetok. Tomu treba zabrániť," skonštatoval Viskupič. Účtovná hodnota majetku Letisko Piešťany, a. s., je približne 22 miliónov eur, trhová je však, ako dodali poslanci, oveľa vyššia. Dlh 1,8 milióna pozostáva z tretiny za nevyplatené odmeny orgánom a.s., druhá tretina je podlžnosť voči mestu za daň z nehnuteľnosti, ďalej 200.000 dlhuje Prima banke.


V Číne havaroval autobus, zahynulo najmenej devätnásť ľudí

Diaľnicu po nehode uzavreli. Na snímkach, ktoré zverejnili médiá, vidno, že cesta bola mokrá.

PEKING. Na juhu Číny sa na diaľnici prevrátil autobus. Pri nehode prišlo o život najmenej 19 osôb, informovali vo štvrtok čínske štátne médiá. Incident sa stal v provincii Kuang-tunga podľa štátnej televízie CCTV bol autobus jediným havarovaným vozidlom. Na jeho palube bolo 44 pasažierov, uvádzajú iné zdroje. Viacerých zranených cestujúcich previezli do neďalekej nemocnice. Diaľnica bola po nehode uzavretá. Na fotografiách, ktoré zverejnili médiá na svojich webových stránkach, bola cesta na diaľnici mokrá a prevrátený autobus ležal na rozdrvených zvodidlách.


Salvini chce po eurovoľbách vytvoriť novú politickú frakciu

Taliansky minister vnútra chce v máji organizovať väčšie stretnutie.

MILÁNO. Taliansky minister vnútra a šéf strany Liga Severu (LN) Matteo Salvini v pondelok oznámil, že po májových voľbách do Európskeho parlamentu chce vytvoriť novú politickú skupinu, v ktorej budú zahrnuté viaceré krajne pravicové strany z členských krajín EÚ vrátane Alternatívy pre Nemecko (AfD). Podľa tlačovej agentúry DPA túto informáciu potvrdil líder AfD Jörg Meuthen, ktorý sa zúčastnil na pondelkovej konferencii "Smerom k Európe zdravého rozumu" v Miláne. Meuthen na spoločnej tlačovej konferencii so Salvinim spresnil, že AfD a LN chcú vytvoriť v EP novú politickú frakciu. Nová parlamentná skupina sa bude nazývať Európska aliancia ľudí a národov (EAPN). Salvini pri tejto príležitosti oznámil, že cieľom novej frakcie je "stať sa prvou a najpočetnejšou skupinou" v europarlamente. "Náš cieľ je vyhrať a zmeniť Európu," povedal šéf LN. Salvini zároveň upozornil, že v pondelok sa v Miláne nestretli "žiadni extrémistickí nostalgici". Tí podľa jeho slov sedia v Bruseli. Na konferencii v Miláne sa zúčastnil aj šéf politickej strany Fíni Olli Kotro a tiež predseda Dánskej ľudovej strany (DF) Anders Vistisen. Salvini chce v máji organizovať väčšie stretnutie, aj za prítomnosti francúzskej političky Mariny Le Penovej a jej Národného združenia (RN). Osloviť chce predstaviteľov poľskej strany Právo a spravodlivosť (PiS) a v najbližších týždňoch plánuje pracovné cesty do Belgicka, Česka a na Slovensko, kde chce takisto osloviť potenciálnych politických spojencov. V súčasnom zložení europarlamentu sú euroskeptické a nacionalistické sily roztrieštené v troch skupinách: Európski konzervatívci a reformisti (ECR) so 74 poslancami, Európa slobody a priamej demokracie (EFDD) so 46 poslancami a Európa národov a slobôd (ENF) s 39 poslancami.


Nór Warholm dokázal obhájiť titul, zlato v hode disku získal bývalý hokejista

DAUHA. Očakávaný vrchol pondelkového večera na 17. majstrovstvách sveta v atletike v katarskej Dauhe, beh na 400 m prekážok, napokon nepriniesol útok na svetový rekord Kevina Younga 46,78 z barcelonskej olympiády 1992. Nór Karsten Warhol však obhájil časom 47,42 zlato z Londýna 2017 a jasne zdolal ďalších dvoch mužov s osobákmi pod 47 sekúnd Američana Benjamina (47,66) a domáceho Sambu (48,03). Warhol vyhral teda aj siedme finálové preteky na prekážkarskej štvorstovke, no stačil mu na to aj jeho šiesty najlepší výkon v sezóne (47,85, 47,33, 47,12, 47,43, 47,26, 46,92, 47,42). V dramatickej päťtisícke Etiópčan Muktar Edris obhájil titul, hoci v tomto roku mal na konte len 13:29,53 min. V dauhaskom finále však len ako tretí víťaz MS v histórii (po Maročanovi Hissouovi/1999 a Keňanovi E. Kipchogem/2003) pokoril hranicu 13 minút. Pri vbiehaní do cieľovej rovinky ešte viedol 19-ročný nórsky supertalent Jakob Ingebrigtsen, no potom ho prevalcovali traja Etiópčania a Kanaďan Ahmed, nečakane bronzový za Baregom. Záverečné kolo absolvovali najlepší za 54,8 sekundy. Londýnsky titul spred dvoch rokov obhájila i ruská výškarka Maria Lasickiené, ktorá zaznamenala už víťazný zlatý hetrik (2015, 2017, 2019): 184, 189, 193, 196, 198, 200, 202 i 204 cm zvládla na prvý pokus a vďaka tomu zdolala mladučkú 18-ročnú Ukrajinku Jaroslavu Mahučichovú. Tretia z Banskobystrickej latky 2019 dvakrát v dauhaskej súťaži prekonala juniorský svetový rekord - na prvý pokus zvládla 202 a na tretí aj 204 cm. Z doterajšieho maxima 201 cm dua Oľga Turčaková z bývalého Sovietskeho zväzu a Heike Balcková z niekdajšej NDR pridala dovedna až 3 cm. Lasickiené sa potom trikrát neúspešne pokúšala aj o 208 cm. V behu na 3000 m prekážok sa svetová rekordérka Beatrice Chepkoechová podujala na veľké sólo od úvodných metrov, po prvom kole už mala vyše 20-metrový náskok a poľahky si dobehla po premiérové zlato v rekorde MS 8:57,54 min pred obhajkyňou titulu Emmou Coburnovou z USA (9:02,35 - osobný rekord) a prekvapením finále Gesou-Felicitas Krauseovou, ktorá zlepšila nemecký rekord na 9:03,30. Osemstovku žien vyhrala senzačne Halimah Nakaayiová z Ugandy v národnom rekorde 1:58,04 min, keď sa skvelým záverom dostala pred hlavnú favoritku, Ajee Wilsonovú. Američanku predbehla potom ešte aj jej krajanka Raevyn Rogersová vďaka sezónnemu maximu 1:58,18. Nakaayiovej zlato bolo tretie pre Ugandu v histórii MS. Švédsky diskár Daniel Stahl prehral duel o zlato na MS 2017 s Gudžiusom z Litvy len o 2 cm, aj na ME 2018 v Berlíne bol druhý, no v Dauhe si tento bývalý hokejista už titul nenechal ujsť. Jediný prekonal 67 m (67,59) a zdolal Jamajčana Dacresa i Weisshaidingera z Rakúska. Muži - 400 metrov - prekážky Muži- 5 000 metrov Ženy - 3000 metrov cez prekážky Ženy - 800 m Ženy - výška Muži - disk


Pellegrini nariadil okamžite riešiť bezpečnosť vládnej siete

Kontrola kybernetického zabezpečenia vládnej siete priniesla vážne zistenia.

BRATISLAVA. Premiér Peter Pellegrini (Smer) nariadil okamžitú nápravu aktuálneho stavu zabezpečenia vládnej siete GOVNET. Ide o reakciu na bezpečnostný audit Vojenského spravodajstva. TASR o tom po štvrtkovom mimoriadnom rokovaní Bezpečnostnej rady SR informoval Tlačový a informačný odbor Úrad vlády SR. Pre stav kybernetického zabezpečenia vládnej siete GOVNET vo štvrtok mimoriadne rokovala Bezpečnostná rada SR. Informoval o tom tlačový odbor úradu vlády. Audit odhalil mimoriadne závažné zistenia. "Po ukončení preverovania stavu zabezpečenia vládnej siete GOVNET bude potrebné preveriť aktuálny stav ďalších pre štát kriticky dôležitých systémov," uvádza sa v tlačovej správe. Výsledky vyplývajú z auditu, ktorý nariadili v reakcii na kybernetický útok na ministerstvo zahraničných vecí. V októbri minulého roka na zasadnutí Bezpečnostnej rady SR Pellegrini poveril riaditeľa Vojenského spravodajstva Jána Balciara preverením stavu kybernetického zabezpečenia vládnej siete GOVNET. Bolo to v reakcii na kybernetický útok na infraštruktúru ministerstva zahraničných vecí a európskych záležitostí, ktorý odhalilo Vojenské spravodajstvo. Vo štvrtok riaditeľ Vojenského spravodajstva informoval členov Bezpečnostnej rady SR o výsledkoch a mimoriadne závažných zisteniach, ktoré bezpečnostný audit priniesol. "Vzhľadom na to, že vo vládnej sieti GOVNET sú prevádzkované kľúčové služby podporujúce elektronický výkon štátnej správy (eGOVERNMENT), teda služby určené na komunikáciu fyzických a právnických osôb so štátom a služby, ktoré by mali garantovať zabezpečenú komunikáciu štátnych orgánov medzi sebou, nariadil predseda vlády prevádzkovateľovi vládnej siete GOVNET urobiť okamžitú nápravu aktuálneho stavu," dodáva sa v tlačovej správe s tým, že po ukončení preverovania stavu zabezpečenia vládnej siete GOVNET bude potrebné preveriť aktuálny stav ďalších pre štát kriticky dôležitých systémov.


V Severnej Karolíne pátrajú po menšom lietadle, ktoré sa zrútilo neďaleko letiska

Zatiaľ nie je známe, koľko ľudí sa nachádzalo na palube.

DURHAM. V americkej Severnej Karolíne pátrajú po lietadle, ktoré sa zrútilo neďaleko letiska. Zástupcovia Raleigh-Durham International Airport uviedli, že spojenie so strojom Piper PA32 stratili v nedeľu približne o 19.25 h tamojšieho času, keď sa blížilo k letisku. Americký Federálny úrad pre letectvo (FAA) potvrdil, že tieto lietadlá majú väčšinou šesť sedadiel. Zatiaľ však nie je známe, koľko ľudí sa na palube nachádzalo.Hovorkyňa letiska Crystal Feldman povedala, že po incidente na 20 minút prerušili prevádzku, keďže všetky záchranné zložky sa presúvali do lesnatej oblasti, kam lietadlo zrejme spadlo. Úrady vyzvali ľudí, aby sa vyhýbali územiu s rozlohou približne 2400 hektárov. Do pátrania, ktoré komplikujú tma a hustý les, sa zapojila aj helikoptéra. "Naším hlavným cieľom je nájsť lietadlo, i keď to môže trvať veľmi dlho," vyhlásila Feldman.


Univerzity tvrdia, že na internáty by sa im zišlo viac peňazí

Peniaze, ktoré vyčlenila vláda, pomohli iba čiastočne.

BRATISLAVA. Hoci sa všetkým univerzitám doteraz nepodarilo vyčerpať celých sto percent z finančného balíka 20 miliónov eur určených na rekonštrukciu internátov v roku 2018, viaceré sa pre TASR zhodli na tom, že by ich potrebovali viac. Vedenia univerzít spoločne tvrdia, že si vážia krok vlády, ktorá vyčlenila na obnovu internátov celkovo 50 miliónov eur. "Treba zároveň povedať, že aj tento program iba čiastočne rieši dlhodobý investičný dlh, ktorý za ostatné dekády na týchto budovách vznikol," povedal Fedor Blaščák zo Slovenskej technickej univerzity (STU) v Bratislave. Potrebná čiastka na kompletnú rekonštrukciu len jedného internátu Študentského domova Mladosť v Bratislave je podľa Blaščáka vyčíslená na úrovni 20 miliónov eur. Blaščák potvrdil, že v tomto roku by mala univerzita získať finančný balík vo výške 2,5 milióna eur. "Tieto prostriedky použijeme na dokončenie plánovaných rekonštrukčných prác na Študentskom domove Dobrovičova a pokračovanie rekonštrukcie Študentského domova Mladosť. Po vyčerpaní tejto čiastky očakávame tretiu tranžu vo výške 1,8 milióna eur," konkretizoval Blaščák. Hovorca Trnavskej univerzity v Trnave Jozef Žuffa povedal, že do budúcich dotačných schém by sa mala vložiť aj možnosť použitia finančných prostriedkov na rozširovanie ubytovacích kapacít. Doplnil, že Trnavská univerzita v Trnave "dlhodobo nedokáže pokryť požiadavky študentov na bývanie z hľadiska kapacity vlastných zariadení." Hovorkyňa Žilinskej univerzity v Žiline Martina Slavíková pre TASR uviedla, že "plánovaná rekonštrukcia univerzitných ubytovacích zariadení bude vyžadovať väčšie množstvo finančných prostriedkov". Ďalšie potrebné financie na obnovu internátov potvrdil pre TASR aj rektor Ekonomickej univerzity (EU) v Bratislave Ferdinand Daňo. "Potrebujeme financie na dofinancovanie šiestej etapy rekonštrukcie Študentského domova Horský park a začatie siedmej etapy rekonštrukcie uvedeného internátu, vrátane obnovy interiérového vybavenia. Ďalšie finančné prostriedky potrebujeme na rekonštrukcie Študentských domovov Starohájska, Dolnozemská, Hroboňova, Vlčie hrdlo a študentského domova Podnikovohospodárskej fakulty EU v Bratislave so sídlom v Košiciach," priblížil Daňo. Riaditeľka Študentského domova Akadémie umení v Banskej Bystrici Katarína Stareková uviedla, že v tomto roku žiadali o ďalšie financie na rekonštrukciu kúpeľní, podláh, ale aj na zakúpenie nového inventáru do izieb. Obnovené by malo byť aj materiálové vybavenie kuchyniek a spoločenskej miestnosti. Aj hovorkyňa Univerzity Pavla Jozefa Šafárika v Košiciach Linda Babušík Adamčíková potvrdila, že by boli potrebné ďalšie financie. "Konkrétne dozariaďovanie izieb by si vyžiadalo približne jeden milión eur," poznamenala. Financie pridelené na rekonštrukciu zatiaľ nevyužila Univerzita Komenského v Bratislave. Vedenie univerzity informovalo, že identifikovalo problémy v projektovej dokumentácii na stavebné práce. Verejné obstarávanie na vypracovanie novej projektovej dokumentácie by malo byť vyhlásené v najbližšom čase. Ministerstvo školstva, vedy, výskumu a športu SR pre TASR potvrdilo, že ďalšie finančné prostriedky na rekonštrukciu boli rezortu pridelené na konci júna. "Zatiaľ neboli prostredníctvom dotačných zmlúv poskytnuté vysokým školám," uzavrel rezort školstva.


Maďarsko zdolalo Wales a je na čele skupiny, Grécko podľahlo doma Arménsku

Hamšík prekonal Vitteka

Obkľúčený Hamšík

Online prenos

Hodnotenie Slovákov

Fotogaléria

Zvyšné zápasy

BRATISLAVA. Futbalisti Maďarska zdolali v druhom utorňajšom stretnutí "slovenskej" E-skupiny kvalifikácie EURO 2020 Wales 1:0. O výsledku rozhodol v 81. minúte Mate Patkai. Po domácom víťazstve v Budapešti majú Maďari na konte deväť bodov a sú na čele tabuľky, no odohrali o zápas viac ako všetky ostatné tímy v skupine. Slováci majú šesť bodov rovnako ako Chorváti, Wales získal tri body a Azerbajdžan čaká na prvý zápis. V C-skupine potvrdili Nemci úlohu favorita, keď si v Mainzi poradili s Estónskom vysoko 8:0 aj zásluhou dvoch gólov Marca Reusa a Sergea Gnabryho. Bielorusko prehralo doma so Severným Írskom 0:1. Úradujúci majstri sveta z Francúzska odčinili v H-skupine predchádzajúcu prehru s Tureckom a na pôde andorrského outsidera triumfovali 4:0. Turci nenadviazali na cenný skalp a na Islande prehrali 1:2. Oba góly domácich dal Ragnar Sigurdsson. Albánsko zvíťazilo nad Moldavskom 2:0. V I-skupine Belgicko nedalo šancu Škótsku a vyhralo 3:0, Rusko zdolalo Cyprus 1:0 a Kazachstan si na úvod utorňajšieho programu poradil s trpaslíkom zo San Marína 4:0. Taliansko nepripustilo nečakaný výsledok J-skupiny na svoj úkor. Na vlastnom ihrisku v Turíne síce s Bosnou a Hercegovinou prehrávalo po prvom polčase, v ktorom sa presadil Edin Džeko, 0:1, ale krátko po zmene strán vyrovnal Lorenzo Insigne a v závere riadneho hracieho času dokonal obrat Marco Verratti. Grécko prekvapujúco podľahlo doma Arménsku 2:3, Fínsko uspelo na pôde Lichtenštajnska 2:0. Kvalifikácia na EURO 2020 - 4. kolo: Nemecko - Estónsko 8:0 (5:0)Góly: 10. a 37. Reus, 17. a 62. Gnabry, 20. Goretzka, 26. Gündogan (z 11 m), 79. Werner, 88. Sane Bielorusko - Severné Írsko 0:1 (0:0)Gól: 86. McNair Tabuľka C-skupiny: Azerbajdžan - Slovensko 1:5 (1:3) Góly: 29. Šejdajev - 30. a 57. Hamšík, 8. Lobotka, 27. Kucka, 85. Hancko. ŽK: Krivocjuk (Azerbajdžan). Rozhodovali: Beaton - Mulvanny, Carr (všetci Škót.), 9000 divákov Azerbajdžan: Agajev - Medvedev, Husejnov, Krivocjuk, Rahimov - Richard Almeida, Garajev, Ejubov (79. Machmudov) - Abdullajev (89. Renat Dadašov), Šejdajev, Ramazanov (61. Emreli) Slovensko: Dúbravka - Pekarík, Vavro, Škriniar, Hancko - Kucka, Lobotka (84. Greguš), Hamšík (86. Haraslín) - Rusnák, Boženík (71. Duda), Mak Maďarsko - Wales 1:0 (0:0) Gól: 81. Patkai Maďarsko: Gulacsi - Lovrencics, Barath, Orban, Korhut - Nagy, Patkai - Dzsudzsak (70. Kleinheisler), Szoboszlai (83. Bese), Holender (59. Varga) - Szalai Wales: Hennessey - Gunter, Williams, A. Lawrence, Davies - Allen, Ampadu (54. Smith) - T. Lawrence (80. Vokes), Brooks (73. Wilson), James - Bale Tabuľka E-skupiny: Island - Turecko 2:1 (2:1)Góly: 21. a 32. R. Sigurdsson - 40. Tokoz Andorra - Francúzsko 0:4 (0:3)Góly: 11. Mbappe, 30. Ben Yedder, 45.+1 Thauvin, 60. Zouma Albánsko - Moldavsko 2:0 (0:0)Góly: 65. Cikalleshi, 90.+3 Ramadani Tabuľka H-skupiny: Kazachstan - San Maríno 4:0 (1:0)Góly: 45.+1 Kuat, 62. Fedin, 65. Sujumbajev, 79. Islamchan Rusko - Cyprus 1:0 (1:0)Gól: 38. Jonov Belgicko - Škótsko 3:0 (1:0)Góly: 45.+1 a 57. Lukaku, 90.+2 De Bruyne Tabuľka I-skupiny: Lichtenštajnsko - Fínsko 0:2 (0:1)Góly: 37. Pukki, 57. Kallman Taliansko - Bosna a Hercegovina 2:1 (0:1)Góly: 49. Insigne, 86. Verratti - 32. Džeko Grécko - Arménsko 2:3 (0:2)Góly: 54. Zeca, 87. Fortounis - 8. Karapetian, 33. Ghazarjan, 74. Barseghjan Tabuľka J-skupiny:


Zájazdovému autobusu v Indonézii zlyhali brzdy, o život prišlo 27 ľudí

Autobus prepravujúci vyše 40 indonézskych turistov havaroval v oblasti Subang.

JAKARTA. Najmenej 27 mŕtvych si vyžiadala nehoda zájazdového autobusu na indonézskom ostrove Jáva, ktorú podľa predbežných zistení zapríčinilo zlyhanie bŕzd. Agentúra AP o tom informovala v nedeľu s odvolaním sa na vyhlásenie polície. Autobus prepravujúci vyše 40 indonézskych turistov havaroval v sobotu na kľukatej ceste v oblasti Subang na území provincie Západná Jáva, pričom sa zrazil s motocyklom a následne sa zrútil zo svahu. Po nehode previezli do nemocnice najmenej 18 zranených ľudí, viacerých v kritickom stave, uviedol oblastný policajný šéf Muhammad Joni. Turisti cestovali autobusom z vyhľadávaného horského strediska Tangkuban Perahu v Západnej Jáve naspäť do mesta Tangerang blízko indonézskej metropoly Jakarta. Televízne stanice odvysielali zábery, ako policajti, vojaci a zdravotníci vyslobodzujú obete z vozidla prevráteného na strechu. Podľa Joniho z predbežného vyšetrovania vyplynulo, že autobusu počas jazdy do kopca zlyhali brzdy, na čo sa začal pohybovať dozadu, narazil do motocykla a zrútil sa do trávnatého porastu. Väčšina obetí na životoch zomrela okamžite, dodal policajný predstaviteľ. Vyšetrovatelia po nehode vypočuli aj vodiča autobusu, ktorý utrpel iba ľahké zranenia.


Od utorka mesto začína s opravou Račianskej ulice

BRATISLAVA. V utorok začnú v Bratislave opravovať Račiansku ulicu. Opravovať budú úsek od križovatky Nobelova po križovatku Hečkova obojsmerne. Agentúru SITA o tom informovala hovorkyňa Bratislavy Zuzana Onufer s tým, že s opravou začnú približne o 10:00. Predpokladané ukončenie prác je do 1. júla. Premávka bude usmernená prenosným dopravným značením. Od nedele 27. mája bude aj oprava Bratislavskej ulice. Oprava Bratislavskej ulice bude v úseku od Tatranskej ulice po križovatky s ulicou Československých tankistov obojsmerne. Ukončenie opravy predpokladajú do 15. júna. Premávku bude taktiež usmerňovať prenosné dopravné značenie. V pondelok 28. mája mesto začína opravovať aj Uršulínsku ulicu od Námestia SNP po Primaciálne námestie. Uršulínska ulica bude čiastočne prístupná aj pre individuálnu osobnú dopravu, rovnako bude umožnený vjazd do podzemnej garáže Centrum. Opravu v okolí garáže budú robiť počas víkendu. Predpokladané ukončenie prác v zmysle povolení je 24. júna. Premávka bude usmernená prenosným dopravným značením. Hovorkyňa Bratislavy uvádza, že v pondelok sa začne aj oprava dlažby na Radničnej ulici v úseku od Hlavného námestia po Laurinskú ulicu. Predpokladané ukončenie prác je 24. júna. Oprava spočíva v oprave dlažby v celom úseku. Premávka bude usmernená prenosným dopravným značením.V súčasnosti v Bratislave opravujú cesty Hodonínska, Brnianska a Budatínska. Verejnosť sa môže o aktuálnych opravách ciest dozvedieť viac na webovej stránke www.bratislava.sk, na sociálnej sieti „Bratislava works“, ako aj cez dopravné servisy.Bratislavský magistrát chce do ciest investovať šestnásť miliónov eur. Z nich sedem miliónov dá na cesty mesto zo svojho rozpočtu, ďalších deväť miliónov bude z balíka peňazí, ktoré na opravu ciest v hlavnom meste vyčlenila vláda. Tá vlani v decembri schválila pre bratislavské cesty jedenásť miliónov eur.


PREŠPORSKÉ DESATOROZaička trápi nekonečný vizuálny smog

V rubrike Prešporské desatoro odpovedajú zaujímaví Bratislavčania na rovnakých 10 otázok o svojom vzťahu k mestu. O tom, ako vníma Bratislavu, hovorí architekt Martin Zaiček.

1. Niekto Bratislavu vníma ako krásavicu na Dunaji, iný ako predmestie Viedne a niekto zas ako špinavú dieru s neochotnými ľuďmi. Čím je pre vás? "Bratislava je pre mňa mestom, ktoré občas rád opúšťam, aby som sa mohol ešte radšej vždy vrátiť." 2. Čo na dnešnom Prešporku zbožňujete? "Obzvlášť po dlhšom čase mimo Bratislavy mi začne chýbať zelené prostredie mesta. Výhľady na les a dunajské lužné lesy. A okrem prírody je azda najväčšou devízou dnešnej Bratislavy jej kaviarenské životné tempo nie ďaleko od toho rekreačného." 3. A čo naopak z duše nenávidíte? "Prekvapujú má všadeprítomné autá stojace na chodníkoch a námestiach. Takisto má trápi nekonečný vizuálny smog bilbordov, ktorými je polepené celé mesto. Odpútava v pozornosť od samotného mesta a jeho zaujímavej architektúry. Sú to veľmi negatívne črty mesta." 4. Každý má svoje obľúbené miesta, kde si rád prevetrá hlavu a uvoľní sa. Kde je v Bratislave to vaše naj miesto? "Bez Karlovoveského ramena si neviem predstaviť leto s atmosférou pohody na parníku Mark Twain." 5. Po takmer 15 rokoch mesto prijalo rámce celomestskej parkovacej politiky. Mestské časti sa môžu, ale nemusia do nej zapojiť a pravidlá aj ceny si majú nastaviť samy. Zvýhodniť chcú domácich na úkor mimobratislavských vodičov. Ako vnímate toto riešenie? "Určite je nevyhnutné regulovať parkovanie. Jeho súčasná podoba je neúnosná. Za skladovanie svojho majetku musia byť ľudia zodpovední, za zabratie verejného priestoru náleží primeraný poplatok. Pri pohľade na európske trendy vidíme, že autá budú musieť časom ustúpiť v prospech lepšieho a zdravšieho života v meste." 6. Dávna Pozsony bola multikultúrna. Až do vojny tu žili pokope Slováci, Nemci, Maďari, Česi či Židia. Dnes sa však mnohí obávajú a nechcú medzi seba pustiť iné národnosti. Je v Bratislave miesto pre migrantov a viete si tu napríklad predstaviť mešitu? "Multikultúrnosť Bratislave svedčí, veď napokon tvorila stáročia jej dejiny. Mestá sú uzlami kultúrnej a ekonomickej výmeny. Čím je táto výmena otvorenejšia, tým je mesto úspešnejšie. Naším cieľom musí preto byť mesto, kde všetci budeme prosperovať a cítiť sa dobre. Bratislava nepatrí len niekomu, ale všetkým." 7. Okrem cudzincov tu býva mnoho národniarov z rôznych kútov Slovenska. Tí však všeobecne na Bratislavčanov nadávajú a nevraživosť funguje aj z druhej strany. V čom tkvie problém? "Sám som sa narodil na Orave a rovnako sa cítim aj Bratislavčanom. Objavovaním zákutí mesta a jeho histórie som si vytvoril k nemu silný vzťah a puto. Tým, čo nás viaže k prostrediu, sú zážitky. Problém tkvie v tom, že ľudia si zväčša nevedia užiť voľný čas v meste. Pracujú tu, ale už netrávia dlhšie voľný čas." 8. Potrebuje Bratislava metro? Prečo? "Keď v šesťdesiatych rokoch minulého storočia kreslili plánovači, urbanisti a architekti miliónovú metropolu, tak áno, vtedy Bratislava metro potrebovala. Dnes však viac potrebuje nové trate električiek, ktoré dokážu odviezť ľudí z domu do práce. Hovorí sa o tom dlho, koľajová doprava pomôže rozvoju mesta." 9. Ktorému zaniknutému miestu v meste by ste znovu prinavrátili život a prečo? "Amfiteátru na Búdkovej ceste. Toto miesto totiž ilustruje vzťah developerov k mestu. Kúpiť, pre potenciál zisku zbúrať a vytvoriť večný brownfield. Takých miest je viac. Pred desiatimi rokmi bol amfiteáter schátraný, ale som si istý, že dnes by sa už našli ľudia, ktorí by takémuto kultúrnemu stánku vedeli vrátiť život. Generácie sa menia a s nimi aj životný štýl. Mesto sa zmenilo k lepšiemu, je omnoho živšie, sociálne dynamickejšie." 10. Povedzme, že máte k dispozícii stotisíc eur na to, aby ste v meste niečo zmenili. Do čoho by ste ich investovali? "Posilnil by som úrad hlavného architekta mesta. Úrad vôbec neiniciuje urbanistické alebo architektonické súťaže. Akoby mesto nemalo problémy s rozvojom. Investoval by som ich napríklad do tvorby komplexnej koncepcie rozvoja verejných priestranstiev hlavného mesta."


Samovražedný útočník zabil v Afganistane 11 detí

Útok, ktorý sa stal na juhu Afganistanu, pripisujú militantnému hnutiu Taliban.

KÁBUL. Jedenásť detí zahynulo v pondelok na juhu Afganistanu po tom, čo sa pred mešitou odpálil v aute samovražedný atentátnik. Informovala o tom agentúra DPA s odvolaním sa na vyhlásenie miestnej polície. Ďalších 16 osôb vrátane civilistov, policajtov a rumunských vojakov utrpelo pri výbuchu, ku ktorému došlo v okrese Dámán v provincii Kandahár, zranenia. Samovražedný útočník sa podľa polície odpálil v aute vo chvíli, keď okolo prechádzal vojenský konvoj medzinárodných síl. Pondelňajší útok pripisujú miestne úrady afganskému militantnému hnutiu Taliban, ktoré sa však doposiaľ k zodpovednosti zaň neprihlásilo. Samovražedný útočník zabíjal v pondelok aj v Kábule, kde o život prišlo najmenej 25 ľudí, z toho asi sedem bolo novinárov.


Boeing umiestni do strojov 737 MAX nové bezpečnostné zariadenie

Nové zariadenie bude monitorovať chod senzorov, ktoré strážia presný smer špičky lietadla.

SEATTLE. Americký výrobca lietadiel Boeing umiestni do svojich strojov 737 MAX v reakcii na dve nedávne nehody nové bezpečnostné zariadenie, napísal vo štvrtok denník Financial Times. Podľa Financial Times pôjde o varovné svetlo, ktoré upozorní pilotov na nefunkčnosť kľúčových senzorov. Viaceré krajiny minulý týždeň zakázali prelety týchto strojov nad svojím územím a firma čelí podozreniu, že za nehody sú zodpovedné problémy s fungovaním senzorov a z toho vyplývajúce chyby softvéru. Ekonomický denník s odvolaním sa na nemenovaný zdroj napísal, že nové zariadenie bude monitorovať chod senzorov, ktoré strážia presný smer špičky lietadla. Alarm sa spustí vo chvíli, keď systém vyhodnotí, že jeden zo senzorov nefunguje. Firma sa k informáciám zatiaľ nevyjadrila. Práve zlá činnosť snímačov, ktorá viedla k tomu, že stroj začal automaticky klesať a piloti nad ním nedokázali včas prebrať kontrolu, je považovaná za možnú príčinu havárie lietadla Boeing 737 MAX 8 spoločnosti Ethiopian Airlines, ktorú predminulý týždeň neprežil nikto zo 157 ľudí na palube. Rovnaký typ lietadla sa zrútil aj vlani v októbri.


Audiovizuálny fond vyhlásil výzvu, o podporu sa môžu uchádzať aj začínajúci filmári

BRATISLAVA. Audiovizuálny fond vyhlásil v poradí 7. výzvu, prostredníctvom ktorej možno požiadať o dotácie na tvorbu i produkciu slovenských audiovizuálnych diel. Výzva je otvorená do 9. septembra, pričom na prerozdelenie je alokovaná suma vo výške milión eur. Riaditeľ fondu Martin Šmatlák upozornil, že fond v rámci tejto výzvy pokračuje v iniciatíve Minimal, ktorá pomáha zrealizovať a verejne uviesť nízkorozpočtové kinematografické diela začínajúcich mladých režisérov či producentov. "Na túto prioritu je na rok 2019 predbežne určená suma 300-tisíc eur, pričom predpokladáme podporiť dva projekty, ktoré spĺňajú kritériá a úspešne prejdú hodnotením," uviedol riaditeľ. Ozrejmil, že projekty predložené v rámci iniciatívy "Minimal" bude príslušná odborná komisia posudzovať a hodnotiť oddelene od ostatných žiadostí, predložených v rámci výzvy a konkrétneho podprogramu. Prostredníctvom iniciatívy Minimal vznikli v minulosti tri filmy - Babie leto, Kandidát, Stanko, ďalší (Stand Up) je pred dokončením.


Šesť reštaurácií, osem barov. Na Kennedyho letisku otvorili luxusný hotel

Celkovo je k dispozícii 512 izieb od 223 eur za noc.

NEW YORK. Medzinárodné letisko Johna F. Kennedyho predstavilo v termináli TWA nový luxusný hotel za 268 miliónov dolárov (v prepočte približne 239,7 milióna eur). Na slávnostnom otvorení sa zúčastnil aj guvernér Andrew Cuomo. Developer Tyler Morse verí, že hotel budú využívať najmä ľudia, ktorým sa nebude chcieť bojovať s nočnou mestskou dopravou, aby stihli svoj let. V nových priestoroch vytvorili aj miesto, kde si pripomenú celú históriu terminálu, v ktorom v roku 1965 pristáli legendárni The Beatles. Terminál, ktorý navrhol Eero Saarinen, otvorili tri roky predtým. Celkovo je k dispozícii 512 izieb od 250 dolárov (223 eur) za noc, pričom disponujú zvukotesnými oknami, z ktorých je možno sledovať odlietajúce lietadlá. V hoteli sa nachádza šesť reštaurácií, osem barov a bazén.


Pozrite si prvé aj posledné zábery z prieskumu Mesiaca

Ľudia necestovali ďalej do vesmíru už 45 rokov. Musk to chce zmeniť.

BRATISLAVA. V decembri 1972 sa prašného povrchu Mesiaca dotkol človek naposledy. Astronaut Eugene Cernan vtedy nastúpil do pristávacieho modulu a spolu s ostatnými členmi posádky misie Apollo 17 sa vydali späť na Zem. Odvtedy sa k Mesiacu človek nedostal bližšie, ako na na Medzinárodnú vesmírnu stanicu (ISS). Elon Musk však v pondelok oznámil, že už na budúci rok vyšle za nízku obežnú dráhu našej prirodzenej družice dvoch ľudí. Ako v minulosti vyzeralo, keď človek objavoval Mesiac? Pozrite si míľniky v robotickom aj ľudskom prieskume, ktorý začal úspechom Sovietov v roku 1959. V článku sme opravili chybu v perexe, mylne uvádzala, že ľudia budú cestovať do hlbokého vesmíru.


Nováčik z Pohronia našiel náhradu za trénera Nemca, do klubu sa vracia Rosinský

BRATISLAVA. Mužstvo nováčika najvyššej slovenskej futbalovej súťaže Fortuna ligy 2019/2020 FK Pohronie Žiar nad Hronom Dolná Ždaňa povedie z pozície hlavného trénera Ján Rosinský. Šesťdesiatsedemročný odborník nahradil na tomto poste Milana Nemca, ktorý rezignoval zo zdravotných dôvodov. "V Žiari nad Hronom som zanechal nejakú stopu a chcel by som v nej pokračovať, nadviazať na ňu a spolu s celým realizačným tímom, hráčskym kádrom a funkcionármi pomôcť Pohroniu dosiahnuť dobré výsledky," uviedol Rosinský prostredníctvom videa na oficiálnom facebookovom profile klubu. V minulosti už klub zo Žiaru nad Hronom viedol v sezóne 2008/2009. Mužstvo vtedy vyhralo jesennú časť III. ligy, ale pre odchod sponzorov z dôvodu hospodárskej krízy sa pre finančné dôvody muselo odhlásiť zo súťaže. "Presvedčili ma priatelia aj taká nostalgia, keďže je to 10 rokov odvtedy, čo som v Žiari nad Hronom skončil. Je to comeback, ktorý by mohol niečo priniesť," dodal. Niekdajšiemu ligovému hráčovi bude asistovať Rastislav Urgela. "Samozrejme, poznáme sa. Rasťa som skúšal na záverečných skúškach UEFA. V tomto smere ho poznám dokonalo. Tiež som mu prednášal na UEFA PRO licencii. Myslím si, že to môže byť dobrá spolupráca. Rasťo je fundovaný tréner, o čom svedčia aj výsledky, ktoré spolu s Milanom Nemcom dosiahli," poznamenal Rosinský, ktorého v Žiari nad Hronom milo prekvapila klubová infraštruktúra.


V piatok sa začne ďalšia disciplinárka s Harabinom a členmi jeho senátu

Ide o návrh z minuloročného júna, ktorý podala predsedníčka Najvyššieho súdu SR Daniela Švecová.š

BRATISLAVA. Disciplinárny senát sa začne v piatok zaoberať ďalším návrhom na potrestanie sudcov Štefana Harabina, Gabriely Šimonovej a Viliama Dohňanského. Ide o návrh z minuloročného júna, ktorý podala predsedníčka Najvyššieho súdu (NS) SR Daniela Švecová. Sudcov navrhuje potrestať za to, že "ich dovolací senát oslobodil obvineného Ing. Petra R. spod obžaloby v dovolacom konaní, hoci oslobodenie v dovolacom konaní nie je prípustné," informoval agentúru SITA hovorca Najvyššieho súdu SR Boris Urbančík. Pre Harabina navrhuje Švecová ako trest odvolanie z funkcie sudcu, Dohňanského a Šimonovú chce preložiť na súd nižšieho stupňa a znížiť im funkčný platu o 70 percent na jeden rok.Štefan Harabin už čelí šiestim disciplinárnym návrhom. Tri v roku 2015 podala predsedníčka Najvyššieho súdu (NS) SR Daniela Švecová, jeden šéfka Súdnej rady SR Jana Bajánková. Piatym bol návrh, ktorým sa bude senát zaoberať v piatok, a posledný podala Švecová vo februári tohto roka za Harabinove výroky v článkoch v časopise Zem a vek, ktorými podľa nej dehonestuje justíciu a čelných predstaviteľov štátu. Za ne ho navrhuje potrestať preložením na okresný súd a znížením funkčného platu o 70 percent na obdobie jedného roka. Žiaden z návrhov ešte disciplinárne senáty neuzavreli.


Šefčovič v Bruseli predstavil nové nástroje v prospech modernizácie miest

Po spustení týchto stránok slovenský eurokomisár očakáva diskusiu s mestami a vytváranie nových partnerstiev.

BRUSEL. Európska komisia (EK) v stredu spolu s Výborom regiónov EÚ predstavila dve webové stránky, ktoré by mali uľahčiť mestám prístup k informáciám o dokumentoch Európskej únie týkajúcich sa ich agendy, ako aj o finančných nástrojoch, ktoré môžu mestá využiť pri realizácii svojich projektov. Ide o webové stránky pre mestskú agendu s názvom "One-stop-shop for Urban" a "Urban Data Platform". Podpredseda EK pre Energetickú úniu Maroš Šefčovič, ktorý nové nástroje v Bruseli odprezentoval, pre TASR uviedol, že ide o akési vyústenie summitu miest a regiónov zo začiatku júla v Bratislave, kde EÚ sľúbila zástupcom miest a regiónov, že im uľahčí život. "To robíme týmto portálom, kde pod jednou adresou nájdu všetky relevantné informácie o spolupráci miest, o legislatíve, ktorá platí pre mestá, o tom ako môžu financovať svoje projekty a ako sa môžu združovať do platforiem pre spoluprácu," vysvetlil Šefčovič. Pripomenul, že doteraz sa podarilo zorganizovať štyri platformy, ktoré riešia problémy, ktoré najviac zaťažujú európske mestá - integrácia migrantov, sociálne bývanie, zvyšovanie energetickej efektívnosti či znižovanie emisií v doprave a čistota ovzdušia. Slovensko sa v rámci týchto mestských partnerstiev stalo koordinátorom pre bývanie, kde koordinuje prácu takmer dvadsiatich členov. Slovenský eurokomisár zdôraznil, mestá v súčasnosti majú slabú informovanosť o tom, čo konkrétne pre ne EÚ robí, či existujú a aké sú finančné nástroje, na realizáciu ich projektov. Po spustení týchto stránok Šefčovič očakáva diskusiu s mestami a vytváranie nových partnerstiev. Spresnil, že to vníma ako prvú zastávku na ceste k podpore všetkých projektov pri budovaní inteligentných miest v Európe. Šefčovič sa v rámci pracovného stretnutia s predsedom Výboru regiónov Markkuom Markkulom dohodol na tom, že v spolupráci so slovenským predsedníctvom v EÚ ešte pred koncom tohto roka oslovia všetky krajiny EÚ, aby navrhli svoje pilotné mestá alebo regióny, ktoré sú najviac pripravené z hľadiska projektov pre inteligentné mestá. Prvé stretnutie zástupcov týchto miest by sa malo uskutočniť už vo februári budúceho roka. Na Slovensku podľa jeho slov najväčší pokrok z hľadiska konceptu inteligentných miest dosiahla Nitra. V stredu dopoludnia ho o tom v Bruseli uistil aj primátor mesta Jozef Dvonč a župan Nitrianskeho kraja Milan Belica. V otázkach financovania modernizačných projektov európskych miest, v ich snahách na prechod na nízkouhlíkovú ekonomiku, energetickú efektívnosť a vytváranie pracovných miest pre profesie 21. storočia, chce Šefčovič spolu s podpredsedom EK pre pracovné miesta, rast, investície a konkurencieschopnosť Jyrkim Katainenom využiť potenciál rozšíreného Junckerovho investičného balíka. "Chceme zrozumiteľne ponúknuť primátorom ako môžu čerpať prostriedky z tohto balíka na podporu svojich modernizačných projektov," povedal Šefčovič v závere.


Rakúsko chce dôkladnejšie stráženie takzvanej balkánskej trasy

BERLÍN / VIEDEŇ. Takzvaná balkánska migračná trasa stále nie je uzavretá do takej miery, ako by to bolo potrebné. Viedeň chce preto posilniť spoluprácu v oblasti ochrany hraníc s krajinami ležiacimi na tejto trase, povedal pre utorkové vydanie nemeckého denníka Die Welt rakúsky sociálnodemokratický minister obrany Hans-Peter Doskozil. Nové opatrenia majú zabrániť migrantom dostať sa z Bulharska alebo Grécka ďalej na sever. „Nemyslíme si, že vonkajšie hranice Únie boli doposiaľ dostatočne chránené. Rakúsko preto plánuje spoločne s ďalšími 15 krajinami ležiacimi na balkánskej trase a so štátmi Vyšehradskej štvorky úzku spoluprácu v rámci novej balkánskej ofenzívy na ochranu hraníc,“ vyhlásil Doskozil. Na Balkáne podľa neho neutícha aktivita pašerákov ľudí a nachádza sa tam stále značný počet migrantov. V súčasnej dobe prichádza každý deň do Rakúska päťsto až tisíc utečencov. Tento vývoj z veľkej časti kopíruje ich počty v Nemecku, kde v uplynulom období registrovali mesačne okolo 15-tisíc nových utečencov. Situácia sa však môže kedykoľvek zhoršiť a na dohodu o migrantoch medzi Úniou a Tureckom sa nedá spoľahnúť. „Teraz sa musíme intenzívne pripraviť na to, že vláda v Ankare by mohla znovu otvoriť hranice, čím sa prezident Erdogan už opakovane vyhrážal. Erdogan nie je spoľahlivým partnerom Únie,“ konštatoval Doskozil. Rakúska vláda podľa Doskozila momentálne pracuje na legislatívnych zmenách, ktoré jej umožnia na bilaterálnej báze vyslať do krajín Únie alebo mimo vojakov nej nielen z humanitárnych dôvodov, ale aj na ochranu ich hraníc - ak tieto krajiny o to požiadajú a Rakúsko na to bude mať kapacity. Počet migrantov, ktorí sa nelegálne zdržiavajú v Únii, považuje Doskozil stále za príliš vysoký, preto ich treba dôslednejšie deportovať. Za vhodné prostriedky na jeho zníženie považuje Doskozil repatriačné centrá, prísnejšie tresty za nerešpektovanie rozhodnutia o zamietnutí žiadosti o azyl a masívne škrty prostriedkov pre nelegálnych migrantov. Doskozil navrhuje zvolanie summitu Únie o repatriácii, na ktorom by sa prijali koordinované celoeurópske opatrenia. Bolo by tiež dobré vytvoriť funkciu splnomocnenca pre repatriáciu, ktorý by sa zhostil tejto dôležitej témy.


Štyroch väzňov z Guantánama poslali do Saudskej Arábie

Za bránami Guantánama sa stále nachádza 55 väzňov.

MIAMI. Americké úrady prepustili z väzenia na Guantáname ďalších štyroch väzňov a poslali ich do Saudskej Arábie. Ide o občanov Jemenu, ktorí strávili vo väzenskom tábore na Guantáname vyše 14 rokov, oznámil vo štvrtok Pentagón. Saudskoarabské úrady umožnia štvorici bývalých väzňov usadiť sa v krajine a začlenia ich do reintegračného programu. Podľa amerického ministerstva obrany mužov, voči ktorým nikdy nevzniesli žiadne obvinenia, prepustili z Guantánama po dôkladnej bezpečnostnej previerke. Všetci štyria boli pred uväznením zrejme len radovými militantmi, ktorí udržiavali kontakty s al-Káidou. Do domovského Jemenu, zmietaného vojnovým konfliktom, prepustencov vrátiť nemohli, keďže by ich nebolo možné ďalej monitorovať a zabrániť ich potenciálnemu návratu medzi militantných islamistov. Dosluhujúci americký prezident Barack Obama sa v posledných týždňoch svojho úradovania usiluje prepustiť čo najväčší počet väzňov z Guantánama, ktorých tam stále zostáva 55. U devätnástich z nich už bolo schválené prepustenie a je možné, že brány Guantánama opustia ešte pred 20. januárom, keď sa funkcie prezidenta ujme Donald Trump. Nastupujúci prezident Trump sa tento týždeň vyslovil proti akémukoľvek ďalšiemu prepúšťaniu osôb z väzenského tábora na americkej základni Guantánamo na Kube.


Zem zasiahla najväčšia solárna erupcia za desaťročie

Prúd častíc zo Slnka narušil rádiové vysielanie na Zemi, mohol by vyradiť satelity aj dodávky elektriny.

BRATISLAVA. Zem zasiahla prvá vlna najväčšej slnečnej erupcie za posledné desaťročie. V stredu predpoludním stredoeurópskeho času zaznamenali prístroje NOAA (National Oceanic and Atmospheric Administration) nečakane veľkú erupciu na povrchu našej hviezdy. O tri hodiny neskôr nasledovala bezmála štvornásobne väčšia solárna erupcia. Druhá erupcia bola najväčšia od roku 2005. Slnečné erupcie sú obrovské výbuchy na povrchu Slnka, ktoré vznikajú, keď sa časť slnečnej atmosféry prehreje a vyvrhne veľké množstvo hmoty a nabitých častíc. Najväčšie explózie sprevádzajú výrony plazmy násobne väčšie ako naša planéta. Časť nabitých častíc zasiahne povrch Zeme už pár minút po erupcii, zvyšok hmoty doputuje k našej planéte v priebehu niekoľkých dní. Častice zo stredajšej erupcie zasiahli najmä Afriku, južnú Európu a oblasť Blízkeho východu, kde spôsobili výpadky vysokofrekvenčných rádiových signálov. Neskoršie vlny erupcie spôsobia v nasledujúcich dňoch obzvlášť jasné polárne žiary. Silný zásah slnečných častíc na magnetické pole Zeme môže spustiť magnetickú búrku, ktorá by narušila fungovanie satelitov a mohla vyradiť navigáciu pomocou GPS. Silný zásah dokáže narušiť aj rozvodnú sieť elektrickej energie a spôsobiť výpadky dodávky elektrického prúdu.


Na Námestí SNP bude od pondelka parkovať o 28 áut menej

Mesto ruší v centre parkovacie miesta, priestor dostanú chodci.

BRATISLAVA. Od pondelka (19. 8.) bude na bratislavskom Námestí SNP parkovať o 28 áut menej. Avizuje to primátor hlavného mesta Matúš Vallo na sociálnej sieti. Mesto totiž bude rušiť v tomto priestore parkovacie miesta, aby vytvorili viac miesta pre pohyb a život na námestí. Na Námestí SNP sú parkovacie miesta určené pre magistrát. "Už pol roka pracujeme na tom, aby sme optimalizovali parkovacie miesta pre zamestnancov magistrátu. Tým, ktorí pre sociálnu situáciu miesta potrebujú, sme našli riešenie. Navyše, zamestnanci magistrátu môžu presadnúť na bikesharing alebo do MHD," tvrdí Vallo. Hlavné mesto avizovalo v máji, že bude na Námestí SNP a na Kamennom námestí v centre Bratislavy realizovať takzvané rýchle riešenia vo verejnom priestore. Výraznou zmenou má byť zrušenie 120 parkovacích miest, z čoho väčšinu doteraz využívali zamestnanci bratislavského magistrátu. "Zrušíme jednu štvrtinu parkovacích miest vo vrchnej časti Námestia SNP, parkovisko na Kamennom námestí, parkovanie na Treskoňovej ulici (medzi budovami Národného osvetového centra a budovy nemocnice Milosrdní bratia) a časť parkovania na Klobučníckej ulici," avizoval v máji Vallo. Na námestiach po zrušení týchto parkovacích miest plánujú pridať 41 veľkokapacitných kvetináčov s menšími drevinami. Cez obe námestia prechádza denne viac ako 40.000 ľudí, a to najmä pešo alebo MHD. Pri zúženej časti Námestia SNP a na Klobučníckej ulici chce preto samospráva rozšíriť chodník pre chodcov na úkor parkovania. Magistrát pre TASR tento týždeň uviedol, že na jeseň sa má na Klobučníckej obmedziť parkovanie, rozšíriť priestor pre chodcov a pribudne tam mobilná zeleň. Na jeseň plánuje mesta aj osvetlenie priestorov, vyčistenie pamätníka SNP i opravu poškodených plôch. Opatrenia vychádzajú z projektu Živé námestie, ktorého cieľom je nenáročnými zmenami na Námestí SNP a Kamennom námestí vytvoriť funkčný a prístupný mestský priestor. Na jeseň vyhlási mesto Bratislava architektonickú súťaž o budúcej podobe Kamenného námestia a Námestia SNP.


Juhoafrický exprezident sa postaví pred súd za korupciu

JOHANNESBURG. Bývalý prezident Juhoafrickej republiky Jacob Zuma (77) pôjde pred súd, kde bude čeliť obvineniam z korupcie. Rozhodol o tom v piatok najvyšší súd, ktorý zrušil jeho žiadosť o zastavenie trestného stíhania. Informovala o tom agentúra AFP. Zuma je obvinený z toho, že od francúzskej spoločnosti Thales bral v 90. rokoch 20. storočia úplatky. V marci požiadal súd, aby trestné stíhanie natrvalo ukončil, keďže prípad bol podľa jeho slov politicky motivovaný. Sudca najvyššieho súdu Willie Seriti však jeho žiadosť zamietol. Proces so Zumom sa má začať budúci utorok. Jacob Zuma odstúpil z postu prezidenta vo februári 2018 pre obvinenia zo sprenevery, vydierania a prania špinavých peňazí po tom, ako mu to nariadila jeho vlastná strana Africký národný kongres (ANC). Zuma obvinenia odmieta.


Filipíny musia z Kuvajtu stiahnuť svojho veľvyslanca

Veľvyslanec sa ospravedlnil za svoje vyjadrenia o Filipínkach.

KUVAJT. Filipínsky veľvyslanec má týždeň na to, aby opustil Kuvajt. K tomuto rozhodnutiu dochádza v čase diplomatickej roztržky týkajúcej sa zneužívania Filipínok pracujúcich v tejto krajine. Informovala o tom v stredu agentúra AP s odvolaním sa na kuvajtskú štátom riadenú tlačovú agentúru KUNA. Tá tiež uviedla, že krajina v Perzskom zálive odvolala svojho veľvyslanca z Manily. Stalo sa tak po tom, čo sa filipínsky veľvyslanec Renato Villa v utorok verejne ospravedlnil za svoje vyjadrenia o tom, že jeho ambasáda pomôže zneužívaným Filipínkam pracujúcich v kuvajstkých domácnostiach. Tento týždeň kuvajtská polícia zadržala dvoch Filipíncov, ktorí mali pomáhať utiecť Filipínkam od ich zamestnávateľov. Vláda filipínskeho prezidenta Rodriga Duterteho zároveň pred časom zakázala svojim občanom, aby za prácou cestovali do Kuvajtu. K tomuto rozhodnutiu dospela po viacerých správach o úmrtí Filipínok pracujúcich v tejto krajine. Jednou z nich bola aj Joanna Demafelisová. Jej telo sa našlo v mrazničke v dome jej zamestnávateľov. Podľa informácií filipínskeho ministerstva zahraničných vecí v Kuvajte v januári pracovalo 276.000 Filipíncov.


Bezpečnostná rada OSN prijala rezolúciu o boji proti financovaniu terorizmu

OSN chce posilniť celosvetové úsilie v boji proti financovaniu terorizmu.

NEW YORK. Bezpečnostná rada Organizácie Spojených národov (BR OSN) prijala na svojom štvrtkovom zasadnutí v New Yorku jednomyseľne rezolúciu s cieľom posilniť celosvetové úsilie v boji proti financovaniu terorizmu. Informovala o tom agentúra AP. Rezolúcia sa vzťahuje na množstvo starších, ako aj na nové spôsoby, akými teroristické organizácie - vrátane al-Káidy a Islamského štátu (IS) - získavajú zdroje na financovanie svojich operácií. Rezolúcia, ktorej návrh predložilo Francúzsko, nariaďuje všetkým krajinám, aby zabezpečili, že ich domáce zákony budú dostačujúce na trestné stíhanie a potrestanie osôb zodpovedných za priame alebo nepriame financovanie "teroristických organizácií alebo samostatných teroristov za akýmkoľvek účelom". BR OSN prijala zmienenú rezolúciu "v rozhodujúcom čase", uviedol prostredníctvom video odkazu z Ríma šéf úradu OSN pre boj s terorizmom Vladimir Voronkov. "Nedávne útoky po celom svete ukazujú, že k teroristickým skupinám sa naďalej dostávajú finančné prostriedky z nelegálnych i legálnych tokov," povedal ruský diplomat. "Spoločné úsilie o zdvojnásobenie celosvetovej pozornosti na zastavenie financovania terorizmu je preto dôležitou témou," dodal Voronkov. Bezpečnostná rada sa zaoberala financovaním terorizmu už vo svojich predošlých rezolúciách prijímaných od teroristických útokov v USA 11. septembra 2001. Ide však o prvú rezolúciu, ktorá sa zameriava výhradne na túto otázku a takisto berie do úvahy nové metódy, ktoré extrémistické skupiny a ich pridružené organizácie zaviedli na získavanie finančných prostriedkov. Uznesenie taktiež od 193 členských štátov OSN žiada, aby sa zaviazali, že všetky opatrenia, ktoré v boji proti terorizmu a jeho financovaniu uskutočnia, budú v súlade s medzinárodným humanitárnych právom, ľudskými právami a právami utečencov.


Federer zvažuje koniec kariéry. Otázny je aj jeho štart na olympiáde

BERN. Švajčiarsky tenista Roger Federer naznačil, že budúca sezóna môže byť jeho posledná. Dvadsaťnásobný grandslamový víťaz oslávil v auguste už 38. narodeniny. Na doposiaľ poslednom turnaji veľkej štvorky US Open nestačil vo štvrťfinále v päťsetovom zápase na Bulhara Grigora Dimitrova. "Som vnútorne rozhodnutý, že budem hrať v roku 2020 Wimbledon," povedal Federer podľa portálu tennishead.com. "Práve teraz sa s mojim tímom intenzívne rozhodujem o OH 2020 v Tokiu. Rozprával som sa aj s manželkou Mirkou, rozhodnutie padne v najbližších týždňoch. Pre mňa je už dôležité mať viac voľna a dostatok času na rodinu. Aj štart prvého tréningu pred novou sezónou som posunul z tradičného 4. decembra na jedenásteho," doplnil.


Štrajky narušili leteckú dopravu v Ríme, Miláne i ďalších mestách

Spoločnosť Alitalia ráta so zrušením až 40 percent svojich letov.

RÍM. Na rímskom medzinárodnom letisku Fiumicino zrušili v pondelok najmenej 170 letov v dôsledku viacerých štrajkov, ktoré ochromili i prevádzku v ďalších vzdušných prístavoch v krajine. Prácu prerušili zamestnanci pozemného personálu a od 13.00 h vstúpili do štvorhodinovej protestnej akcie aj talianski dispečeri letovej prevádzky. Zrušenie viacerých letov hlásia i zo severotalianskej metropoly Miláno. Talianska letecká spoločnosť Alitalia ráta so zrušením až 40 percent svojich letov, s výpadkami a omeškaniami musia však počítať aj pasažieri iných spoločností. Na štvrtok ohlásili ďalší štrajk talianski taxikári.


Štatistiky nezamestnanosti sa nemanipulujú, tvrdí Richter

Podpredsedníčka parlamentu Lucia Ďuriš Nicholsonová upozornila, že za poklesom nezamestnanosti je celoeurópsky trend.

BRATISLAVA. Zatiaľ, čo podľa ministra práce Jána Richtera (Smer) sa nezamestnanosť na Slovensku za posledné roky vyvíja priaznivo, podpredsedníčka parlamentu Lucia Ďuriš Nicholsonová (SaS) za poklesom nezamestnanosti vidí manipuláciu štatistík. Obaja to uviedli v nedeľňajšej diskusnej relácii TA3 V politike. Podľa Richtera ubúdajú nezamestnaní v znevýhodnených kategóriách, akými sú dlhodobo nezamestnaní či v kategórii mladých ľudí do 29 rokov. Vyčíslil, že na úradoch práce je o polovicu menej evidovaných mladých, ako keď preberal úrad. "Prijali sa viaceré opatrenia zamerané na túto kategóriu. Motivovali sme zamestnávateľov. Viac ako 50 % zo 130.000 nezamestnaných, ktorí celkovo ubudli, je z kategórie dlhodobo evidovaných nezamestnaných," vyčíslil Richter s tým, že len za posledný rok ubudlo v kategórii extrémne dlhodobo nezamestnaných 11.000 ľudí. Podpredsedníčka parlamentu však upozornila, že pokles nezamestnanosti je celoeurópskym trendom. "Nie je to vplyvom Smeru-SD. Je to celoeurópsky trend, pretože sme vyviazli z krízy. Ja ale napriek tomu musím upozorniť, že dochádza k manipulácii štatistík na jednotlivých úradoch práce," tvrdí Nicholsonová. Priblížila, že sa množia podnety aj z prostredia úradov práce, aj od ľudí, ktorí boli vyradení z evidencie. "Manipulujú ich takým spôsobom, že napríklad nútia ľudí robiť si rekvalifikačné kurzy. Ale nútia aj takých ľudí, ktorí sú čerství absolventi škôl alebo často kvalifikovaní ľudia, ktorých miesta na trhu práce nie sú obsadené," vymenovala Ďuriš Nicholsonová. Podľa nej dochádza aj k skresľovaniu štatistík pri zdravotne ťažko postihnutých. "Na jednotlivých úradoch práce si ľudí predvolávajú a prehovárajú ich, aby si sami podpísali žiadosť o vyradenie z evidencie. Najmä, ak ide o ľudí, kde miera poklesu zárobkovej činnosti je nad 70 % a viac," uviedla. Kritizovala taktiež aj rekvalifikačné kurzy. "Ide o projekt za 50 miliónov eur, kde dlhodobo nezamestnaných rekvalifikovali na obecné služby. V skutočnosti išlo o to, že 800 eur za mesiac na jedného dlhodobo nezamestnaného išlo na to, že ho učili, ako má držať metlu v ruke," povedala Ďuriš Nicholsonová Zároveň dodala, že nezamestnanosť sa znižuje umelo aj tým, že úrady ponúkajú práce a v prípade, že do troch dní nezamestnaný prácu neprijme, je automaticky vyradený. Richter tieto tvrdenia odmietol. Argumentuje tým, že za súčasnej vlády sa vyraďuje menej ľudí ako v čase, keď boli vo vláde opozičné strany. "My máme menšie čísla. V súčasnosti je priemer 4200 na jeden mesiac, u vás to bolo o 150 viac. To nie je žiadne umelé vyraďovanie. Musí sa reagovať na konkrétne postoje ľudí," vyčíslil Richter. Ďuriš Nicholsonová však oponovala tým, že SaS spolu s ďalšími stranami bola vo vláde len 1,5 roka, a to sa podľa nej nedá porovnávať s 10-ročným obdobím vládnutia Smeru-SD. Richter tiež upozornil, že nikto nie je vyradený pokiaľ dostane ponuku práce prvýkrát a neprijme ju. "Musí byť opakovaný nezáujem a až potom sa k tomu pristupuje. Na každé jedno vyradenie existuje druhostupňová možnosť odvolania. Neregistrujem na druhom stupni žiadne odvolávania ľudí, ktorí boli uvoľnení z úradov práce. Asi nemajú s týmto problém," povedal Richter. Celkovo ubudlo za posledné roky na úradoch práce 130.000 ľudí a vytvorených bolo 180.000 nových pracovných miest. "Toto je výsledok toho, že aj tí, ktorí odídu z úradu práce, sa uplatnia na trhu práce," skonštatoval Richter. Ďuriš Nicholsonová však aj tieto ministrove tvrdenia odmietla a nulové odvolávania ľudí zdôvodnila tým, že nedôverujú inštitúciám, akými sú úrady práce.


Počet dopytov od exekútorov smerom k Sociálnej poisťovni neklesá

BRATISLAVA. Sociálna poisťovňa je zo zákona povinná poskytovať služby exekútorom. Väčšinou ide o informácie o poberaní rôznych dávok, najmä dôchodkov, s cieľom pokročiť v exekučnom konaní a dosiahnuť uspokojenie požiadaviek veriteľov. "V súčasnosti túto službu využíva približne 378 exekútorských úradov. Kým od januára do decembra minulého roka Sociálna poisťovňa týmto spôsobom reagovala na viac ako 11,5 milióna elektronických dopytov, za prvých päť mesiacov tohto roka ich počet dosiahol viac ako 5,3 milióna," informovala poisťovňa. Pri zložitejších podaniach je aj napriek neustále inovovanej technológii v niektorých prípadoch potrebné realizovať prešetrenie a následné overenie údajov špecializovaným útvarom. V roku 2018 jeho pracovníci vybavili ďalších takmer 1,5 milióna podaní. Od januára do mája tohto roka ich bolo viac ako 650.000.


Iracké ministerstvo stiahlo správu o dobytí východného Mósulu

Vojaci stále zvádzajú ťažké boje s príslušníkmi IS

BAGDAD. Iracké ministerstvo obrany podľa televízie Al-Džazíra stiahlo správu o porážke Islamského štátu (IS) vo východnej časti Mósulu. Ministerstvo uviedlo, že správu vydalo omylom. Dodalo, že vojaci stále zvádzajú ťažké boje s príslušníkmi IS vo štvrti Rášidíja, čistia ďalšie štvrte a bojujú s IS. Ministerstvo pôvodne informovalo, že vojaci vyhnali radikálov z IS z ich poslednej bašty východne od rieky Tigris. Nepriateľ podľa vyhlásenia ministerstva, z ktorého citovala agentúra Reuters, "utrpel ťažké straty na životoch i vybavení". Iracký premiér Hajdar Abádí nariadil v pondelok vyšetrovanie prípadov porušovania ľudských práv a ďalších zločinov, ktorých sa údajne dopúšťajú vládni vojaci a príslušníci polovojenských síl pri boji proti IS v Mósule. Abádí uviedol, že vyšetrovanie sa bude týkať "prípadov únosov, krutého zaobchádzania a ďalšieho porušovania zákonov" vo vzťahu k civilistom. Premiér pripísal tieto incidenty "skupinám, ktoré zneužívajú dobré meno" irackých vojakov a šiitských aj sunnitských polovojenských zoskupení. Premiér vo vyhlásení tiež napísal, že prípady porušovania ľudských i ďalších práv boli nakrútené a následne zverejnené v sociálnych médiách, aby "pokazili radosť z víťazstva a očiernili skutočný obraz odvážnych bezpečnostných síl aj ich obetovania sa pri oslobodzovaní územia či pri udržiavaní bezpečnosti". Mósul je posledným veľkým mestom, ktoré IS v Iraku kontroluje. Radikáli ho obsadili v roku 2014. Tigris ním preteká od severu na juh a delí ho zhruba na polovice. Armáda začala proti IS v Mósule bojovať vlani v októbri a ofenzívu viedla z východu, severu a juhu. Západnú polovicu mesta má IS stále pod kontrolou. V susednej Sýrii IS doteraz ovláda časť územia a nachádza sa tam aj jeho hlavné centrum, mesto Rakka.


Americký Senát schválil zákon o výdavkoch vo výške 1,16 bilióna dolárov

Nezopakovala sa tak situácia z roku 2013, keď Kongres neschválil rozpočet a federálnej vláde sa minuli peniaze.

WASHINGTON. Americký Senát bez problémov schválil legislatívu, ktorá umožní fungovanie všetkých federálnych úradov a inštitúcií do konca septembra 2017, teda do konca aktuálneho finančného roka. Spojené štáty sa tak vyhli zopakovaniu situácie z roku 2013, keď Kongres neschválil rozpočet a federálnej vláde sa minuli peniaze. Musela preto obmedziť svoje aktivity a mnohé úrady na viac ako dva týždne zatvoriť. Snemovňa reprezentantov zákon o výdavkoch vo výške 1,16 bilióna USD (1,06 bilióna eur) schválila už minulý týždeň. Teraz mieri do Bieleho domu, kde by ho mal ešte dnes podpísať prezident Donald Trump. Výslednú podobu návrhu zákona označili niektorí analytici za víťazstvo opozičných demokratov, pretože sa im z neho podarilo odstrániť niektoré prvky, ktoré presadzoval prezident Trump. Ignoruje napríklad jeho požiadavky na výstavbu múru na hranici s Mexikom, ktorý v kampani sľúbil voličom. Dá mu však 1,5 miliardy USD na lepšie zabezpečenie hraníc. Zákon tiež počíta s udržaním výdavkov vlády a ďalších kľúčových vládnych agentúr na doterajšej úrovni, počíta však so zvýšením výdavkov na armádu o 25 miliárd USD (nárast o 4,5 %) na 598,5 miliardy USD.


AKTUALIZOVANÁMrva kontrolórom Bratislavy nebude, zvolili bývalého smeráka

Team Vallo za to čelí kritike. Podľa poslancov ide o špičkového odborníka.

BRATISLAVA. Novým mestským kontrolórom Bratislavy bude od mája na šesť rokov Marián Miškanin, ktorý v minulosti kandidoval za vládny Smer. Bratislavskí mestskí poslanci ho uprednostnili pred bývalým starostom Vajnor Jánom Mrvom. "Progresívne zastupiteľstvo Bratislavy si zvolilo za mestského kontrolóra Smeráka. Žiadne prekvapenie. Iba sa vyjasnilo, že Progresívne Slovensko a Valloteam sú vlastne Smer," napísal na sociálnej sieti Mrva. "Myslieť si, že v čase, keď krajinu pätnásť rokov ovláda vláda Smeru-SD, nájdeme niekoho, kto azda nemá žiadnu profesionálnu skúsenosť zo štátnej správy počas tejto vlády, je naivné. Miškanin nie je členom žiadnej politickej strany a morálny kompas má dobre nastavený. Považujem ho za špičkového odborníka," myslí si zase jeden z poslancov Rastislav Tešovič. Podľa neho nevolili premiéra, prezidenta či politika, ale špičkového odborného úradníka. "Nie som nadšený, že je to bývalým kandidátom Smeru, ale snažíme sa do funkcií voliť odborníkov. Aj na pána Miškanina som sa pozeral cez objektív odborných schopností," napísal poslanec Jakub Mrva z Teamu Vallo. Starostka Karlovej Vsi a mestská poslankyňa Dana Čahojová hovorí, že Miškanina nemohla voliť, aj keby mal mimoriadne odborné kvality. "Ak sa Miškanin prezentuje ako nezávislý kandidát, nie je to pravda, lebo kandidoval ako nominant na starostu Petržalky strán Smer-SD, HZDS a SNS. Prekvapuje ma, že Team Vallo, zástupcovia strán Spolu a Progresívneho Slovenska, v bratislavskom magistráte akceptujú vyslanca strany Smer-SD vo veľmi dôležitej pozícii," povedala pre TASR. Miškanin na magistráte pôsobil už v čase, keď mesto viedol Milan Ftáčnik, blízky Smeru. Svoj hlas mu v druhom kole dalo 24 poslancov, Mrvovi deväť poslancov a piati sa zdržali hlasovania. Celkovo kandidovalo dvanásť ľudí. Miškanin argumentuje, že je to vec každého poslanca, ako vníma súčasnú realitu. Dôležité podľa neho je, aby vo funkcii mestského kontrolóra bol človek vzdelaný a skúsený, zo samosprávy a z výkonu kontrol. "Tieto skúsenosti mám a ponúkol som ich. Poslanci to v hlasovaní ocenili a zvolili ma za hlavného kontrolóra. Ja v súčasnosti nie som v žiadnej politickej strane," skonštatoval. Za Smer v roku 2010 neúspešne kandidoval na post starostu Petržalky. Za Ftáčnika bol riaditeľom kancelárie primátora. Do funkcie hlavného kontrolóra prichádza z Finančnej správy SR, kde podľa magistrátu aktuálne pôsobí ako riaditeľ Daňového úradu pre vybrané daňové subjekty. "Pracoval vo vedení súkromných spoločností, ale manažérske skúsenosti má aj zo štátnej správy, ale aj zo samosprávy," uviedol magistrát. Pôsobil aj ako prednosta miestneho úradu v Petržalke, keď tam bol starostom Ftáčnik. Ako kontrolór bude dozerať na hospodárne a efektívne nakladanie s mestským majetkom a kontrolovať príjmy a výdavky mesta. Pred poslancami uviedol, že sa chce viac zamerať na kontrolu obchodných spoločností založených hlavným mestom a spoločností s majetkovou účasťou hlavného mesta. Doterajší mestský kontrolór Peter Šinály končí vo funkcii 30. apríla. Mestské organizácie a mestské podniky kontroloval desať rokov. Na jeho funkciu bolo celkovo dvanásť kandidátov. Okrem Miškanina sa o tento post uchádzali Iveta Bullová, Marek Kuľka, Janka Mahďáková, Ján Mrva, Richard Nagy, Ignác Olexík, Anežka Poradová, Viera Potanková, Pavol Sovič, Igor Trenk a Mário Vanc. Kandidáti sa vo štvrtok poslancom predstavili a odpovedali na otázky.


Apple a Samsung urovnali patentový spor, vyhlásil súd v Kalifornii

NEW YORK. Americká spoločnosť Apple a juhokórejská firma Samsung Electronics v stredu urovnali dlhoročný spor o patenty na výrobu inteligentných telefónov a ďalších mobilných zariadení. Uviedol to kalifornský súd, ktorý ale nezverejnil podmienky urovnania takzvanej vojny smartfónov. Patentový spor medzi Applom a Samsungom vypukol v apríli 2011, kedy americká spoločnosť obvinila Juhokórejčanov z kopírovania dizajnu svojho výrobku iPhone. Súd tento rok v máji priznal Applu odškodné 539 miliónov dolárovSamsung za porušenie patentu už Applu zaplatil 399 miliónov dolárov. Akú čiastku bude musieť poslať na základe stredajšieho rozsudku a či vôbec bude musieť ešte ďalej platiť, zatiaľ nie je jasné. Hovorca firmy Apple sa k záležitosti odmietol agentúre Reuters vyjadriť a ani reakciu Samsungu sa doteraz nepodarilo získať. Samsung a Apple vedú súdne spory, v ktorých sa vzájomne obviňujú z porušovania patentov pre smartfóny a tablety po celom svete. Spor v USA je však považovaný za najdôležitejší.


Člen SaS získal štedré dotácie. Strana preverí jeho podnikanie

Roman Vrťo mal získať spornú dotáciu na podnikanie.

BRATISLAVA. Republiková rada opozičnej SaS sa bude v pondelok (29.1.) zaoberať medializovanými podozreniami, že člen SaS Roman Vrťo získal a využil verejné zdroje na svoje podnikateľské aktivity v rozpore s dobrými mravmi. TASR o tom informovala hovorkyňa strany Katarína Svrčeková. "Bezúhonnosť našich členov je jedným z pilierov strany SaS. Medializované informácie i samotné vyjadrenia pána Vrťa, ktoré sa v tomto článku objavili, nás znepokojili. Celú záležitosť dôkladne posúdime a prijmeme rozhodnutie," povedal predseda SaS Richard Sulík. Podľa stanov SaS Republiková rada je najvyšším orgánom strany medzi jednotlivými kongresmi a rozhoduje aj o vylúčení člena. Spravodajský portál Aktuality.sk tento týždeň informoval, že Vrťo vlastní IT firmu eSoft a je tiež zakladateľom občianskeho združenia Sportpolana, ktoré získalo štedré dotácie z eurofondov. "Ide o vyše 190.000 eur od Pôdohospodárskej platobnej agentúry (PPA), ktoré boli vyčlenené na rozvoj turizmu v Podpoľaní. Podľa zistení Aktuality.sk boli zmluvy uzavreté za druhej Ficovej vlády. Za PPA vtedy zodpovedal minister pôdohospodárstva Ľubomír Jahnátek (Smer-SD)," píše portál. Okolo 30.000 eur dostalo združenie Sportpolana na mobilnú aplikáciu Podpoľanie a ďalších 60.000 eur išlo na podporu webu podpolanie.sk. Aktuality.sk tvrdia, že denne ho má navštíviť len 20 ľudí. Zároveň redakcia nedokázala v mobilnej aplikácii zobraziť žiadne informácie okrem loga EÚ. Vrťo portálu nevedel vysvetliť, ako aplikácia funguje a odkázal na jej dodávateľa spoločnosť Datalan. Tá deklaruje, že zabezpečila potrebnú funkcionalitu. Aktuality.sk pred pár dňami informovali aj o tom, že Vrťo prepísal svoju firmu DetvaNet na konateľa, ktorého meno figuruje aj v bývalej firme Ladislava Bašternáka.


Slovensko sa chce stať trvalým členom Európskeho laboratória molekulárnej biológie

Trvalým členstvom získa Slovenská republika prístup do ďalších laboratórií.

BRATISLAVA. Ministerstvo školstva predložilo na pripomienkové konanie návrh na pristúpenie Slovenska k Dohode o zriadení Európskeho laboratória molekulárnej biológie. Medzi hlavné dôvody pristúpiť k dohode patrí možnosť využívať unikátnu infraštruktúru jednotlivých centier. Ministerstvo školstva o tom informovalo v predkladacej správe k návrhu na portáli Slov-Lex. Európske laboratórium molekulárnej biológie patrí medzi svetových lídrov vedy a výskumu v oblasti prírodných vied. Slovenská republika sa stala takzvaným perspektívnym členom v júni 2014. Perspektívne členstvo je dočasné a maximálne trvá tri roky. Keďže čas perspektívneho členstva Slovensku vypršal, ministerstvo školstva požiadalo 31. októbra 2016 o trvalé členstvo. Trvalým členstvom získa Slovenská republika prístup do všetkých laboratórií v rámci Európskeho laboratória molekulárnej biológie ako aj hlas v rade tejto inštitúcie. Riadne členstvo tiež prináša možnosť doktorandského štúdia v niektorej z 85 skupín, ktoré pôsobia v centrách Európskeho laboratória molekulárnej biológie. Absolventi takéhoto štúdia majú podľa ministerstva školstva jedinečnú pozíciu pre ďalší vedecký rast, nielen pre kvalitnú vedeckú výchovu, ale získanie množstva medzinárodných kontaktov, bez ktorých je úspešne pôsobenie v európskej vede veľmi ťažké.Žiadosť Slovenskej republiky o trvalé členstvo prerokovali a jednohlasne schválili už 29. novembra 2016 na 52. riadnom zasadnutí Rady Európskeho laboratória molekulárnej biológie. Rozhodnutie následne 8. decembra 2016 zaslal ministerstvu školstva generálny riaditeľ Európskeho laboratória molekulárnej biológie Iain Mattaj so žiadosťou o ratifikáciu Dohody o zriadení Európskeho laboratória molekulárnej biológie ako záverečný prístupový akt.


Thatcherová neznášala pandy. Alebo len odmietala ustúpiť Číne

Pandy a politici, to neprináša šťastie, vyhlásila v 80. rokoch britská premiérka.

BRATISLAVA. Sú milé, neškodné a zlaté, kto by ich nemal rád? Vyzerá to tak, že britská premiérka Margaret Thatcherová ich doslova neznášala. Až tak, že nebola ochotná využiť príležitosť na to, aby aj pomocou týchto neškodných zvieratiek zlepšila vzťahy s Čínou. Reč je o pandách. Pandy a politici, to neprináša šťastie. Keď „Železnej lady“ v roku 1981 ponúkli, aby jednu z čínskych pánd, ktoré obývali londýnsku zoo, naložila na palubu svojho vládneho concordu, odmietla to. Mohla to byť dobrá príležitosť na zlepšenie vzťahov s Čínou. Tiež pokračovanie politiky jej predchodcu v úrade expremiéra Teda Heatha, ktorý čínsku pandu doviezol do Británie. „Pandy a politici, to neprináša šťastie,“ povedala údajne Thatcherová podľa najnovšie odtajnených archívov londýnskej zoo. Celý plán spočíval v tom, že šéfka britskej vlády si z londýnskej zoo zoberie pandieho samca menom Chia Chia, ktorý pochádzal z Číny, až do Washingtonu. Tam sa mal spáriť s pandiou samičkou. Thatcherová by tým zabila tri muchy jednou ranou – Čína by sa potešila, Američania by to takisto mohli brať ako gesto dobrej vôle voči Pekingu a londýnska zoo, ktorá sa v tom čase zmietala vo finančných problémoch, by na tom celom zarobila. „Neberiem so sebou žiadnu pandu,“ reagovala na ponuku Thatcherová v liste, ktorý zverejnil britský národný archív. Slovo „neberiem“ pritom dvakrát podčiakla modrým perom. Dodnes nie je jasné, čo bolo za tým. Možností je viacero – Thatcherová možno v tom čase nechcela voči komunistickej Číne vysielať žiadne pozitívne signály. Konzervatívnej političke sa tiež pravdepodobne nepáčil nápad pomáhať londýnskej zoo, ktorá si mala svoje finančné problémy vyriešiť sama. Alebo Thatcherová jednoducho len neznášala pandy.


Behan z Leopoldova polícii ušiel dva razy, tá o preverení akcie mlčí

Ľubomír Behan polícii ušiel už dva razy. Trest za napomáhanie hrozí aj jeho otcovi, ktorý ho ukrýval v dome.

BRATISLAVA. Bol neúspešný sobotný zásah, pri ktorom sa policajtom nepodarilo chytiť utekajúceho väzňa Ľubomíra Behana, nezvládnutý? Polícia o jeho priebehu mlčí a komentovať nechce ani to, či celú akciu ešte preverí. „Pátranie po Ľubomírovi Behanovi naďalej trvá a viac informácií polícia v tejto chvíli poskytovať nebude,“ povedala trnavská policajná hovorkyňa Martina Kredatusová. Dodala, že k prípadu sa polícia vyjadrila dostatočne už cez víkend. V priebehu takmer štyroch mesiacov pritom 24-ročný Behan ušiel polícii už druhýkrát. Okrem júnového úteku z väzenia v Leopoldove sa bývalý kickboxer včas vyparil aj v sobotu počas policajného zásahu. Tip na to, že sa skrýva v dome svojho otca v Ostrove pri Piešťanoch, dostala polícia priamo od jedného z jeho kamarátov. Behan mohol pri úteku využiť podľa miestnych odvodný kanál, ktorý ústi na polia za domom. Polícii ušiel len tesne, keď z domu vybehol iba v spodnej bielizni. Kredatusová nechcela povedať ani to, či bude nariadená kontrola použitých postupov. Nariadiť by ju mohol riaditeľ krajskej polície v Trnave, pod ktorú spadá Behanov prípad. Situáciu nechcel komentovať ani policajný prezident Tibor Gašpar. Policajná inšpekcia sa pritom podľa ministerstva vnútra prípadom nemôže zaoberať. Muselo by existovať podozrenie, že policajti pri zásahu spáchali trestný čin.  Informáciu o tom, že Behan je u svojho otca,  polícia vraj dostala ešte v piatok v noci. Zásah napokon spustila v sobotu skoro ráno. Keď sa situácia zvrtla, do akcie nasadila aj vrtuľník ministerstva vnútra. Utekajúceho trestanca hľadali aj v susedných obciach, avšak neúspešne. K priebehu akcie sa nechce vyjadrovať ani Zbor väzenskej a justičnej stráže, ktorý sa do nej zapojil na žiadosť polície. Podľa Adriána Baláža zo zboru totiž môže priebeh akcie hodnotiť len polícia. Pri podobných útekoch väzňov bola polícia v minulosti úspešnejšia. Unikajúcich trestancov zväčša chytila v priebehu niekoľkých hodín či dní. Jeden z najznámejších ujdených väzňov Roman Červenka, ktorý v roku 2008 vykĺzol strážnikom cez záchodové okienko v nemocnici, pobudol na slobode štyri mesiace. Behan má s utekaním prax. Na konte má sériu lúpeží a vykrádačiek domov či bytov. Začal s nimi už ako 14-ročný, pričom dokopy bol odsúdený už trikrát. Naposledy za lúpež, ktorú si odpykával v Leopoldove. Odsedieť si tam mal osem rokov a osem mesiacov. Kým stihol ujsť pri prácach na oprave strechy, odsedel si necelý rok. Za útek z väzenia hrozia Behanovi ďalšie roky k trestu navyše. Trest by sa mu mohol predĺžiť až o ďalších päť rokov. Problémy pre napomáhanie na úteku môže mať aj jeho otec, v ktorého dome sa skrýval minimálne tento víkend. Trestný právnik Ondrej Mularčík hovorí, že takúto pomoc možno kvalifikovať ako trestný čin marenia výkonu úradného rozhodnutia. „Hrozí zaň väzenie na jeden až päť rokov,“ povedal právnik. Ak by Behanovi pomáhal niekto iný ako rodina, mohol by sa naňho vzťahovať aj trestný čin napomáhania, za ktorý hrozí trojročný trest. Ten sa však na blízke osoby nevzťahuje okrem výnimočných situácií, vysvetľuje Mularčík.   Tento text ste mohli čítať vďaka tomu, že platíte za obsah. Vážime si to.